ועדת הפנים ואיכות הסביבה, כנסת 15, פרוטוקול מספר 48, 2000-01-04 09:45

דוד אזולאי: בוקר טוב לכולם.

דוד אזולאי: אנחנו מקיימים היום דיון בעניין דווח משרדי הממשלה על טיפולם בערים לוד ורמלה.

דוד אזולאי: זכור לכולם שהוועדה הזאת ביקרה בערים הללו.

דוד אזולאי: עמדנו מקרוב על הקשיים הרבים עימם מתמודדים ראשי הערים הללו.

דוד אזולאי: אני רוצה לנצל את נוכחותו של כבוד יושב-ראש הכנסת ולהודות לו על כך שהוא נתן את מלוא הגיבוי והסיוע לוועדה הזאת, בכך שהוא איפשר ליישם החלטה של הוועדה: לקבל הצעות דחופות לסדר היום בנושא הערים רמלה ולוד, ולאחר מכן עוד הגדיל לעשות כאשר הקדים את הדיון במליאה.

דוד אזולאי: אני חושב שבכך הוא תרם את חלקו הנכבד להעלאת הנושא לסדר היום הציבורי.

דוד אזולאי: אני חושב שזה גם הזמן להודות לאותם משרדים שפעלו, ובראשם המשרד לבטחון פנים, שפעל בצורה אינטנסיבית למיגור תופעת הסמים בעיר.

דוד אזולאי: אני יודע שנעשית פעולה יסודית ורצינית באיזור רמלה-לוד למיגור תופעת הסמים אבל יחד עם זה באשר להתמודדות עם הפשע אני לא משוכנע שנכנסו לפעולה כפי שעשו בנושא הסמים.

דוד אזולאי: אני חייב לציין, אדוני היושב-ראש, שהבעיה של בנייה בלתי חוקית לא טופלה כראוי ועולם כמנהגו נוהג.

דוד אזולאי: יש בידי מסמך ואני רוצה לקרוא לכם אותו: "ביצוע במגזר הערבי הוא לא ברמה מקומית ואין לנו שיקול דעת.

דוד אזולאי: יש החלטה של ראש הממשלה, באישור של השר לבטחון פנים או שר המשפטים, וקיים צוות שבודק זאת.

דוד אזולאי: יש החלטה עקרונית שלא מבצעים כרגע בכל הארץ צווי הריסה, וזה הובהר לראשי הערים.

דוד אזולאי: אנחנו לא חוששים לבצע את הצווים אך זה יביא כרגע לעימותים והשקעת כוח אדם רב בנושא זה במקום בלחימה בפשיעה וביטחון אישי".

דוד אזולאי: כלומר, יש כאן הוראה מגבוה לא לתת יד לביצוע צווי הריסה ובמילים פשוטות, מתן היתר להמשיך להשתולל ואין פוצה פה ואין מצפצף, עולם כמנהגו נוהג.

דוד אזולאי: אדוני היושב-ראש ביקר בלוד, ראה את מה שקורה שם ועמד על התופעה.

דוד אזולאי: לא יתכן שממשלה שחרטה על דגלה שקיפות, ממשלה שאמרה ששלטון החוק עומד בראש מעייניה, היא זאת שתיתן הנחיות לא לבצע צווי הריסה.

דוד אזולאי: יש בידי מידע שמייד לאחר הסיור שלנו המשיכו גורמים מסויימים בלוד לבנות באותם מבנים שנהרסו לפני כמה חודשים.

דוד אזולאי: ראשי הערים רמלה ולוד עומדים חסרי אונים כנגד התופעה הזאת.

דוד אזולאי: אני לא יכול בדיון כזה על רמלה ולוד להתלעם מדוח מבקר משרד הפנים, שהתפרסם אמש, שבו יש התרעות קשות מאוד כנגד השלטון המקומי שלא מבצע את חלקו.

דוד אזולאי: ישנן רשויות שלצערי הרב פולעות בשדה עצמאי, כאילו מנותקות מן שלטון המרכזי ואינן פולעות לע-פי ההנחיות.

דוד אזולאי: דובר על חריגות שכר.

דוד אזולאי: דובר על 51% מהרשויות במדינת ישראל שלא מינו מבקר פנים.

דוד אזולאי: זה אומר שמישהו לא מעוניין שיבקרו אותו ונותן למצב הזה להמשיך להשתולל.

דוד אזולאי: אני הודעתי, ואני מודיע גם כאן, לא אתן את ידי כיושב-ראש ועדה שיימשך המצב הזה.

דוד אזולאי: אני דורש ממשרד הפנים לנקוט סנקציות כנגד אותם ראשי ערים שפועלים בניגוד לחוק, שחורגים מהתקציבים, שנותנים משכורות עתק לעובדים מבלי לתת על כך את הדין.

דוד אזולאי: יחד עם זה, ואני אומר את הדברים בנשימה אחת, אי אפשר להעניש את אותם ראשי רשויות שפועלים על-פי נוהל תקין ועושים ככל יכולתם על מנת לעמוד בדרישות, אינם חורגים בתקציבים ואינם נותנים משכורות מנופחות.

דוד אזולאי: דווקא אותם צריך לעודד ולטפח.

דוד אזולאי: אדוני היושב-ראש, בעקבות הסיור שלנו בלוד סיירו שם גם שרים, מנכ"לים, יושבי-ראש ועדות אחרות ויושב-ראש הקואליציה.

דוד אזולאי: אני שמח שאחרי הביקור שלנו ביקרו רבים בישובים הללו.

דוד אזולאי: השאלה הנשאלת היא האם ההחלטות שלנו, של הזרוע המבקרת, מיושמות?

דוד אזולאי: האם המשרדים הנוגעים בדבר אכן מבצעים את מה שהוועדות מחליטות?

דוד אזולאי: או שבעצם עולם כמנהגו נוהג?

דוד אזולאי: ידוע לי שמנכ"ל משרד הפנים הקים ועדת חקירה כדי לבדוק את המצב בלוד, וטוב עשה.

דוד אזולאי: זה היה בהתייעצות איתנו, בהתייעצות עם פרנסי העיר.

דוד אזולאי: הסכמנו לכך שתוקם ועדת חקירה.

דוד אזולאי: ידוע לי שוועדת החקירה התחילה לעבוד ואני מאוד מקווה שהיא תסיים את עבודתה בזמן הקרוב על מנת שהעיר תדע לאן פניה מועדות.

דוד אזולאי: אני מאוד מקווה ששאר משרדי הממשלה, שלצערי הרב עד היום לא קיבלנו מהם שום דיווח על מה שנעשה בערים רמלה ולוד, נרתמו לעניין.

דוד אזולאי: קיבלנו הודעה שמנכ"ל משרד ראש הממשלה לקח את הנושא לידיו על מנת לבצע טיפול נקודתי.

דוד אזולאי: לא קיבלנו ממנו דיווח.

דוד אזולאי: נאמר לנו שהוקמה ועדת מנכ"לים לצורך בדיקת הבנייה הבלתי חוקית בערים הללו אך נכון להיום לא קיבלנו שום מסקנות או המלצות של אותה ועדת מנכ"לים.

דוד אזולאי: אני מאוד מקווה שמשרדי הממשלה היושבים איתנו היום יוכלו להציג בפנינו את ההמלצות ואת הדברים שבוצעו בחודשיים האחרונים על מנת לקדם את ענייני הערים הללו.

דוד אזולאי: לסיום, אדוני היושב-ראש, אני רוצה להודיע לך שהוועדה שלנו החליטה לאמץ ולטפח את הערים המעורבות במדינת ישראל, וזאת בגלל המצוקה הקשה שבה הן שרויות.

דוד אזולאי: אם אנחנו לא נטפל בזה אני חושב שזה יהיה אסון למדינת ישראל.

דוד אזולאי: הפגיעה תהיה גם בערבים וגם ביהודים כאחד.

דוד אזולאי: אסור לנו כחברי כנסת לתת את ידינו לכך שההפקרות תימשך.

דוד אזולאי: בביקורים שלנו במקומות הללו - אדוני עוד לא ביקר בעכו ואני מקווה שייבקר שם - שמענו מהנוגעים בדבר שהתופעות הבולטות ביותר בישובים הללו הן בעיקר מכירת סמים ובנייה בלתי חוקית, וכן התמודדות קשה ביומיום עם הבעיות הסוציו-אקונומיות של הערים הללו.

דוד אזולאי: אני חושב שזה המכנה המשותף לערים הללו.

דוד אזולאי: טוב יעשו משרדי הממשלה אם יכנסו לעובי הקורה בכל מה שקשור לערים המעורבות.

דוד אזולאי: אחרת הדבר יהיה קשה לתיקון וכשיירצו לתקן את המעוות יצטרכו הרבה מאוד כסף.

דוד אזולאי: עדיף להשקיע את הכסף היום מאשר אחר-כך, על-ידי כל מיני ועדות חקירה.

דוד אזולאי: דרך אגב, אני לא יודע מה משרד הפנים הולך לעשות עם אותה ועדת חקירה אם יתברר שחלק מתהליך ההבראה של העיר מחייב לכסות את הגרעונות שלה.

דוד אזולאי: אולי יש להם פתרונות אחרים.

דוד אזולאי: את זה נשמע תיכף ממשרד הפנים.

דוד אזולאי: רשות הדיבור ליושב-ראש הכנסת.

אמנון כהן: אדוני היושב-ראש, רצינו לשמוע דיווח ממשרדי ממשלה על מה שנעשה.

דוד אזולאי: אנחנו מייד ניגש למשרדי הממשלה השונים.

גדעון עזרא: גם אני מסכים עם חבר הכנסת אמנון כהן.

גדעון עזרא: צריך לשמוע את משרדי הממשלה.

גדעון עזרא: את המצוקות של הערים כבר שמענו.

דוד אזולאי: מכירים, ידענו, ראינו, שמענו.

דוד אזולאי: אני מבקש קודם כל לשמוע את משרד הפנים.

רות יוסף: האמת היא שלא בדיוק ברור לי אם אתם רוצים לשמוע גם על רמלה או רק על לוד, כי שמעתי עד כה רק על לוד.

דוד אזולאי: אנחנו מדברים על רמלה-לוד.

רות יוסף: רמלה לא שונה מלוד.

רות יוסף: בשלב ראשון ההתייחסויות לרמלה וללוד היו זהות, כמו לשאר הרשויות המקומיות במדינת ישראל, לגבי הסדר כיסוי גרעונות.

רות יוסף: רמלה ולוד הגיעו אלינו במצב של גרעון מצטבר בסוף 1996.

רות יוסף: רמלה הגיעה בסוף 1996 בגרעון מצטבר של 46.7 מיליון שקל.

יואל לביא: גרעון של 50.6 מיליון שקל.

רות יוסף: כ-50 מיליון שקל.

רות יוסף: לוד עמדה בגרעון מצטבר של 58 מיליון שקל בסוף 1996.

רות יוסף: כך הגיעו שתי הרשויות המקומיות בשלב הראשון להסדר.

רות יוסף: היו מספר הסדרים עם הרשויות האלה.

רות יוסף: בלוד היו שני הסדרים.

רות יוסף: נבחר שם ראש רשות חדש, אז היה הסדר קודם וההסדר הנוכחי.

רות יוסף: בהסדר קודם העברנו סכומי כסף - אם הוועדה רוצה אני יכולה לפרט כמה קיבלה כל רשות כל שנה.

דוד אזולאי: אני חושב שטוב שתפרטי על מנת שראשי הערים יוכלו להגיב, אם צריך.

רות יוסף: מענקים לכיסוי גרעונות: לוד קיבלה 7.8 מיליון שקל בשנת 1995; 4 מיליון שקל בשנת 1996; 17 מיליון שקל בשנת 1997.

רות יוסף: בהסדר חדש נוסף, שנחתם עם ראש הרשות הנוכחי, סוכם על 29 מיליון שקל, שמתוכם הוא קיבל כבר 24 מיליון שקל.

רות יוסף: לגבי עיריית לוד נראה לי שכולם יודעים על מה מדובר, איזה עיר זו, על הקשיים שלה, על המורכבות המסובכת שלה.

רות יוסף: עם כל הרצון הטוב של ראש העיריה - והיה רצון מאוד טוב של ראש העיריה, לכן גם הועברו הסכומים האלה.

רות יוסף: להעביר 24 מיליון שקל בקצת יותר משנה זה דבר שאין לו תקדים.

רות יוסף: מנכ"ל משרד הפנים, גם הנוכחי וגם הקודם, סברו שכדאי לעזור וכדאי להשקיע.

רות יוסף: אבל כניראה שהמורכבות של העיר גברה על היכולות של משרד הפנים לעזור.

רות יוסף: בינתיים הגענו לאן שהגענו בעיריית לוד.

רות יוסף: כל הסכומים הללו, שאי אפשר להגיד שהם לא מכובדים, לא הצליחו להרים את עיריית לוד מהקשיים שבהם היא נמצאת.

רות יוסף: הקשיים בלוד הם לא רק בעיה של משרד הפנים.

רות יוסף: לא פעם דיברו על כך שיש כאן בעיה שהיא מעבר לכיסוי גרעונות וניהול כספי של המועצה המקומית.

רות יוסף: זה לא בעיה רק של שירותים מוניציפליים של העיר.

רות יוסף: ניסינו להתמודד.

רות יוסף: בעיצה אחת גם עם פרנסי העיר הוחלט להקים ועדת חקירה, כי צריך קצת מעבר לזה.

רות יוסף: לא צריך רק להזרים כספים.

רות יוסף: זה מה שיש לי להגיד על העיר לוד.

רות יוסף: באמת, למרות כל המאמצים של העיריה, בפיטורי עובדים איתם התמודד ראש העיריה והרבה מאוד דברים, עיריית לוד לא לעתה כלפי מלעה.

רות יוסף: ברמלה המצב הוא קצת שונה.

גדעון עזרא: אולי תוכלי לומר מה עשיתם לגבי הבנייה הבלתי חוקית בלוד.

גדעון עזרא: אם אתה עושה פרוייקטים ואתה לא לוקח פרוייקט אחד מהתחלה עד הסוף אלא אתה מדבר על 4-5 דברים, אתה לא תגיע לשום דבר.

אמנון כהן: הערים לוד ורמלה הן סמוכות מאוד.

אמנון כהן: אם תטפל בלוד ולא תטפל ברמלה אז כל הבעיות יעברו לרמלה.

אמנון כהן: זה דבר שצריך לטפל בו מערכתית.

גדעון עזרא: אין מניעה לעשות ישיבה על רמלה גם כן.

גדעון עזרא: משרד הפנים לא נוגע רק בתקציבים.

גדעון עזרא: למשרד הפנים יש גם תפקידים אחרים.

גדעון עזרא: אז כל פעם נחזור ונדבר?

גדעון עזרא: עדיף שנגמור לדון על לוד ואחר-כך נתחיל לדון על רמלה.

אמנון כהן: זה חייב להיות ביחד.

גדעון עזרא: לא חייב שום דבר.

רות יוסף: בעיריית רמלה, בשונה קצת מלוד - את הבעיות החברתיות והכלכליות יציג ראש עיריית רמלה יותר טוב ממני.

רות יוסף: אני יכולה להגיד מה חלקנו בעניין.

רות יוסף: ראש העיריה נכנס להסדר עם מרץ בלתי נלאה.

רות יוסף: לפעמים הוא גם "עבד" עלינו.

רות יוסף: חתמנו איתו על הסדר.

דוד אזולאי: יש כאלה שמצליחים "לעבוד" עליכם?

רות יוסף: תתפלא לשמוע.

רות יוסף: למשל ראש עיריית רמלה.

רות יוסף: הוא יכול עלינו.

רות יוסף: נעשה הסדר ב-31.12.96.

רות יוסף: הוא ראש רשות שלא נבחר מחדש אז לא היה לו הסדר נוסף, מה שהיה לעיריית לוד.

רות יוסף: הוא התחיל את העבודה כבר מ-1997.

יואל לביא: מאוקטובר 1997.

רות יוסף: באוקטובר 1997 הוא התחיל לעבוד.

רות יוסף: היה לו זמן לעבוד עד היום.

רות יוסף: באמת רואים שם שינוי בקטע של הניהול הכספי המוניציפלי.

רות יוסף: הרשות הזאת התחילה ב-1997 עם גרעון של 40 מיליון שקל.

אופיר פינס-פז: ממתי אתה ראש הרשות?

יואל לביא: אני ראש הרשות מאז נובמבר 1993 אבל פרמננטית יש גרעון בעיריית רמלה.

רות יוסף: הרשות התחילה עם גרעון שוטף של 40 מיליון שקל.

רות יוסף: ב-98 היא ירדה ל-14 מיליון שקל, ובספטמבר 99 היא עומדת על גרעון של 4 מיליון שקל.

רות יוסף: אלה הנתונים וזה פחות או יותר מראה את הכיוון שהעיריה עשתה.

רות יוסף: כמובן שהמטרה היא שהרשות תהיה מאוזנת וכנראה שבשנת 2000 הם יצליחו.

רות יוסף: לכן אני אומרת שהמצב של רמלה קצת שונה מבחינת זמן הטיפול - ברמלה התחילו מוקדם יותר את הטיפול, כבר בשנת 1997, ואילו בלוד התחילו קצת יותר מאוחר.

יצחק סבן: לשתי הערים יש מענק איזון תקציבי?

יצחק סבן: על כמה זה עומד בכל עיר?

יואל לביא: הפרש של 50%.

יואל לביא: לוד מקבלת 45 מיליון שקל ואנחנו 30 מיליון שקל.

רות יוסף: זה לא כל-כך נכון.

רות יוסף: לוד - 32 מיליון שקל, ורמלה - 31.3 מיליון שקל.

יואל לביא: ועוד 8 מיליון שקל למגזר הערבי, ועוד מענק מיוחד לאיזון.

יואל לביא: סך הכל זה מצטבר ל-45 מיליון שקל, בלי ה-24 מיליון האחרונים.

רות יוסף: אני מדברת על מענק איזון.

דוד אזולאי: האם יש כאן נציגים ממינהל התכנון של משרד הפנים?

דוד אזולאי: לא.

דוד אזולאי: גברת רות יוסף, תודה רבה.

דוד אזולאי: אחר-כך אאפשר לראשי הערים להגיב, לאחר שיידברו כל משרדי הממשלה.

דוד אזולאי: אין טעם שתגיבו אחרי כל משרד בנפרד.

רות יוסף: לוד קיבלה 33.3 מיליון שקל ואילו רמלה קיבלה 32.3.

יואל לביא: אבל יש ללוד עוד שני מענקים נוספים, חוץ מכיסוי גרעונות, שהם בסדר גודל של 11 מיליון שקל.

יואל לביא: יש להם מענק למגזר הערבי של 8 מיליון שקל ועוד איזה מענק נוסף.

דוד אזולאי: רבותי, אני מבקש מכם, כל אחד יוכל להגיב אחר-כך בצורה מסודרת, אחרי שכל נציגי משרדי הממשלה יגידו את דברם.

דוד אזולאי: תוכלו להגיב בצורה מרוכזת על כל הדברים.

דוד אזולאי: נציג המשרד לבטחון פנים נמצא כאן?

3259: אנחנו שניים.

3259: אני מפקד מרחב השפלה ונמצא איתי סגן ניצב יוסי בוקר, מהיחידה המרכזית של המחוז, שהוא למעשה מפקד כוח המשימה שפועל מזה כחודשיים בלוד וברמלה.

3259: אסקור בקצרה את הפעילות שנעשית.

3259: לפני כחודשיים, על-פי החלטה של מפקד המחוז והמפכ"ל, מונה כוח משימתי מיוחד, שמונה כ-250 איש, כוח איכותי מהיחידה המרכזית של המחוז, היחידה המרכזית של המרחב, מג"ב, כוחות איכותיים מכל המחוז שבעצם שמו לעצמם מטרה לשנות את המציאות בלוד.

3259: אני רוצה לתקן בעניין הזה נקודה מסויימת.

3259: ההתמודדות היא לא רק בנושא הסמים.

3259: ההתמודדות היא גם מול פשיעה אחרת, כמו אלימות, בריונות, אמצעי לחימה, נשק ודברים נוספים.

3259: כולל הפעלה של יחידות נוער מהיחידה המיוחדת של המחוז, של היחידה המרכזית בנושא נוער-חשיפה, שכל פעילותה מושקעת בלוד וברמלה בתחום הנוער.

3259: בסך הכל במהלך התקופה הזאת - בקצרה אני אגע בכמה מספרים ונתונים שבוצעו במהלך הפעילות.

3259: נעשתה עבודה באמת גדולה.

3259: רק לשם השוואה, 250 שוטרים שנוספו לאיזור הזה הם בעצם פי 2.5 ממה שיש בלוד.

3259: בתחנת לוד יש 100 שוטרים ובתחנת רמלה יש 100 שוטרים.

3259: אנחנו הוספנו 250 איש, מאסה גדולה של כוח אדם ואמצעים.

3259: ראוי לציין את שיתוף הפעולה של הרשויות המקומיות, גם של לוד וגם של רמלה בקטע הזה.

גדעון עזרא: הפעילות נמשכת עד היום?

דוד אזולאי: זאת תוספת זמנית או שהיא תישאר קבועה?

3259: התוספת היא תוספת משימתית מכוחות פנימיים שלנו.

3259: זאת אומרת, לא קיבלנו תוספת של תקנים.

3259: אנחנו אמורים לקבל תוספות של תקנים גם לרמלה וגם ללוד, בהחלטה של המפכ"ל, בהתייעלות פנימית של כלל המשטרה, אבל כרגע הכוח המשימתי הזה הוא כוח של המחוז שלנו.

3259: יש גם כוחות מבית-הספר הארצי של המשטרה, כוחות ארציים שמתגברים אותנו, אבל הם כוח משימתי.

3259: אני אתייחס בהמשך בכמה מילים למה יהיה אחרי זה, אחרי הפעילות המשימתית.

3259: שם המבצע הוא "אורך נשימה".

3259: כשמו כן הוא.

3259: הרעיון שעומד מאחורי העניין הוא שאם רוצים באמת למגר את הפשע וליצור מציאות חדשה צריך לפעול לאורך זמן ולהכניס את בכירי העבריינים לכלא.

3259: הרבה מאד אנשים נמצאים עכשיו במעצר.

3259: ההישג המרכזי לדעתי בכל העניין, חוץ מחיסול תחנות סמים שהתבצע בצורה מאוד מאסיבית, זה שאנחנו נגיע לבכירי העברינים שפועלים באיזור המרכז.

דוד אזולאי: האם יש כבר עצורים כאלה?

3259: יש כבר עצורים כאלה ויהיו עצורים נוספים.

דוד אזולאי: האם הוגשו כתבי אישום נגדם?

3259: יש כתבי אישום ואנחנו נכניס את בכירי העבריינים, שמשפיעים על שוק הסמים בראייה מחוזית, לא רק בראייה מקומית, נכניס אותם לכלא, ולדעתי לשנים ארוכות.

3259: זה בעצם ההישג המרכזי של הפעילות.

3259: אני לא רוצה להיכנס לפרטים ולשמות, הרבה מאוד דברים עדיין חסויים, אבל אני נותן לכם איזה גירוי לדמיון.

3259: הפעילות היא באמת מאוד מאוד איכותית.

3259: הרבה מאוד אמצעים, הרבה מאוד טכנולוגיה.

3259: פעילות שהיא לא שגרתית, לא קונבנציונלית.

3259: רק כדי לסבר את האוזן, נכון לעכשיו נפתחו קרוב ל-250 תיקים פליליים.

3259: היו לנו קרוב ל-400 עצורים.

דוד אזולאי: כמה מתוכם השתחררו?

3259: השתחררו רובם, בשלב כזה או אחר, אבל יש לנו 15(?) כלואים, מתוך זה 9 קטינים.

3259: יש לנו קרוב ל-150 כתבי אישום, חלקם בפרקליטות וחלקם בתביעה המשטרתית.

3259: היו תפיסות גדולות של סמים: גם הירואין וגם קוקאין, מריחואנה, ל.ס.ד ואקסטזי.

3259: כסף רב חולט, מאות אלפי שקלים.

3259: רכבים חולטו.

3259: נתפסו כ-12 כלי נשק במהלך המבצע ועדיין היד נטוייה ואנחנו נתפוס להערכתי עוד כלי נשק.

3259: יש פרשיות מורכבות יותר שמתגלגלות כרגע והן סמויות.

3259: אנחנו נגיע בעצם ל-top בקטע של העבריינות הבכירה.

3259: פעילות אג"מית שבוצעה: במקביל לפעילות המודיעינית החקירתית גם הפעלנו הרבה מאוד כוחות לפעילות של נוכחות ובדיקה של מוניות שהגיעו לאיזור.

3259: צמצמנו כמעט לאפס את כמות המוניות שמגיעות לאיזור, כלומר את כמות הצרכנים שמגיעים.

3259: הם יודעים שאין להם מה לחפש שם יותר כי כמעט ואין סמים.

3259: כבר מצאנו מקרה מצער של אדם שהתאבד כי הוא חיפש סמים ולא מצא סמים בלוד ואז תלה את עצמו.

3259: בדקנו קרוב ל-7,000 כלי רכב.

3259: 1,300 מוניות נבדקו והוחזרו מלוד ורמלה.

3259: סך הכל תפיסות סמים - 75 תפיסות.

3259: מעצרים - אני מדבר רק על הפעילות של המחסומים - 24 מעצרים במחסומים.

3259: כ-150 איש עוכבו.

3259: בסך הכל 122 כלי רכב, שנמצאו לא כשירים, הורדו מהכביש על-ידי בוחני התנועה במסגרת הפעילות הזאת.

3259: מס הכנסה במסגרת הפעילות המשולבת הוריד 17 כלי רכב.

3259: קרוב ל-4,000 דוחות תנועה נרשמו בפעילות הזאת.

3259: בסך הכל היו קרוב ל-800 מחסומים בתקופה הזאת.

3259: אני יכול להוסיף עוד ועוד נתונים.

גדעון עזרא: מה עם ה"כספומטים"?

3259: ה"כספומטים" חוסלו.

3259: יש עדיין מסחר אבל אנחנו עובדים על זה.

דוד אזולאי: האם היום יותר קשה להשיג סמים בלוד וברמלה מכפי שהיה קודם?

פנחס עידן: אין ספק.

פנחס עידן: בקטע של המלחמה בסמים ובפשע אנחנו מרגישים שינוי באופן דרסטי.

יולי יואל אדלשטיין: באותם כמה שבועות מאז שהוועדה ביקרה בלוד?

פנחס עידן: כן.

3259: אנחנו עובדים יום ולילה, 24 שעות ביממה.

דוד אזולאי: מה עם תחושת הביטחון של הציבור ברחובות הראשיים?

דוד אזולאי: עד היום שדדו אנשים לאור יום באמצע הרחוב.

דוד אזולאי: האם אתה יכול להגיד שחזר הבטחון העצמי לתושבים ברמלה-לוד?

יואל לביא: שהוא ידבר בשם לוד.

יואל לביא: ברמלה אני לא מרגיש שינוי.

דוד אזולאי: אני שואל כרגע את מפקד המרחב, מר כהן.

דוד אזולאי: האם תחושת הבטחון חזרה לציבור ברמלה-לוד בעקבות הפעילות של המשטרה?

3259: כן.

דוד אזולאי: דיברנו על סמים.

דוד אזולאי: אני כרגע רוצה שתתמקד בנושא הפשיעה.

דוד אזולאי: זה שנותנים 4,000 דוחות תנועה זה עדיין לא מחזיר את הבטחון לתושבים.

פנחס עידן: אבל העובדה שנתנו עכשיו 4000 דוחות תנועה - ב-7 השנים האחרונות אני חושב שלא ניתנו אפילו 1,000 דוחות תנועה.

דוד אזולאי: 4,000 דוחות תנועה - אפשר אחר-כך לבדוק - זה בטח למי שלא אותת בפניות וכדומה.

דוד אזולאי: לא שאני מזלזל בזה חלילה.

דוד אזולאי: בשבילי דוחות תנועה זה לא קנה מידה.

דוד אזולאי: לי חשוב יותר לשמוע מה נעשה מצד המשטרה כדי להחזיר את הבטחון לאזרחים ברמלה ובלוד.

3259: אמרתי בפעם הקודמת, ואני אומר גם עכשיו, גם מבחינת מפקד המחוז וגם מבחינתי המבחן האמיתי זה התחושה של התושבים, לא הפעילות שאנחנו עושים.

3259: הפעילות היא פעילות, ואנחנו משקיעים המון בקטע הזה.

3259: המבחן הוא איך אנשים חשים.

3259: אנחנו מקבלים המון תגובות, המון מכתבים, המון קריאות טלפוניות והמון תגובות מאזרחים בשטח: התחושה השתנתה.

3259: היטיב לבטא את זה ראש העיריה - התחושה השתנתה לטובה.

3259: גם הקטע של האכיפה בתחום התנועה - זה לא נעשה סתם.

3259: זאת פעילות מערכתית כלשהי שבאה להחזיר את שלטון החוק לתוך הערים האלה.

3259: לאורך זמן היה בזה תהליך של כירסום.

3259: התושבים עצמם מוחאים מחיאות כפיים כשהם רואים שוטרים שרושמים דוחות תנועה, שאוכפים את החוק.

3259: יש אכיפה של החוק ולא כל דאלים גבר.

3259: אין מצב שלא קיים שלטון חוק ושאין מי שייעשה סדר.

3259: גם לקטע הזה יש משמעות.

3259: הדברים משתלבים זה בזה.

3259: הטיפול גם בסדר הציבורי, גם בשמירה על החוק, גם הטיפול בתחנות הסמים - זה אסטרטגיה שמובלת על-ידי מפקד המחוז.

3259: אנחנו מאמינים שאנחנו בדרך לשינוי.

3259: הפעילות תימשך.

3259: עד אשר נגיע למסקנה שהבאנו את השינוי לא נפסיק אותה.

3259: זה בא על חשבון דברים אחרים, זה פוגע בנו לא מעט.

3259: זה מחייב אותנו להשקעה גדולה מאוד אבל אנחנו נחושים בקטע הזה.

יואל לביא: התמונה הזאת לא נכונה לרמלה.

אמנון כהן: מתוך 250 השוטרים הנוספים - כמה הופנו ללוד וכמה לרמלה?

3259: החלוקה היא: 60% בלוד ו-40% ברמלה.

אמנון כהן: אני גר ברמלה ואני לא רואה שום תנועה.

אמנון כהן: אני מסתובב בג'ואריש ולא רואה שום מחסומים.

אמנון כהן: חופשי נכנסים וחופשי יוצאים.

3259: אני מוכן שתצטרף אלי למשך שבוע.

אמנון כהן: אין לי זמן להצטרף לשבוע.

אמנון כהן: בזמן הפנוי שלי אני מסתובב ברמלה.

3259: גם ליום אחד אני מזמין.

אמנון כהן: אני רוצה לצאת לסיור לא מתוכנן.

אמנון כהן: לא שתכין את השטח.

גדעון עזרא: למה יש "כספומט" פעיל, שאתה יודע שהוא פעיל, והוא ממשיך לפעול?

גדעון עזרא: למה לא סוגרים אותו?

3259: עובדים עליו.

גדעון עזרא: אני לא מבין.

גדעון עזרא: יש "כספומט", אתה רואה אותו בעיניים: קודם כל תסגור אותו.

גדעון עזרא: אחר-כך כשיעברו למקום אחר, תסגור במקום האחר.

גדעון עזרא: מה זה "עובדים עליו"?

3259: קל להגיד את זה.

גדעון עזרא: סלח לי, אם יש תחנה שאתה מזהה אותה כ"כספומט", תעמיד שם ניידת ואז אף אחד לא יגיע אליה.

גדעון עזרא: אתה "תייבש" אותה, גם אם לא תעצור את האנשים.

3259: זה מה שעושים.

3259: מה אתה חושב עושים?

גדעון עזרא: והם ממשיכים לבוא?

3259: יש תזוזה של פעילות מכאן לשם.

3259: אנחנו כל הזמן עובדים וכל הזמן הורסים "כספומטים" אבל התהליך הזה יסתיים.

גדעון עזרא: כשיש לך "כספומט" מזוהה ואתה רואה אותו, אתה רואה שאנשים באים לקנות בו - - -

3259: כבר כמעט לא באים יותר לקנות.

גדעון עזרא: אז זה כן "כספומט" או לא "כספומט"?

3259: זה עדיין "כספומט".

3259: אנחנו נחסל גם אותו.

3259: אבל פעילות הסחר שם שואפת לאפס.

גדעון עזרא: מה זה "שואפת"?

גדעון עזרא: לא צריך להיות אדם אחד שבא לקנות אם אתה נמצא שם.

גדעון עזרא: או שאתה לא נמצא שם?

3259: שמעת גם את ראש עיריית לוד.

3259: אני אומר לך שהרבה מאוד תחנות סמים חוסלו לחלוטין, כולל זה שהרסנו אותן פיסית.

3259: בפעילות הזאת אנחנו צריכים להשיג ראיות.

3259: מדובר בחמולות שלמות שעוסקות בפשע ובסמים.

3259: אתה מכיר את זה.

3259: אם אנחנו מכניסים כמה אנשים לכלא - ולא קל להשיג ראיות ב"כספומט" כי בדרך כלל יש להם מספיק אמצעים כדי לטשטש את הראיות או למנוע אותן.

3259: בתקופה שאין שם סחר אז בכלל יש קושי לאסוף את הראיות האלה.

3259: אבל אנחנו עובדים עליהם כל הזמן ואנחנו גם נפיל אותם.

3259: חבר הכנסת עזרא, אני רואה שלא יצאת מסופק מההסבר.

גדעון עזרא: אם אתה רואה "כספומט" במו עיניך, זאת צריכה להיות המשימה שלך.

3259: אבל הוא לא פעיל כרגע.

גדעון עזרא: אז הוא לא קיים.

דוד אזולאי: חבר הכנסת גדעון עזרא אומר:

דוד אזולאי: כל עוד הוא קיים אז בעצם לא נעשה כלום.

גדעון עזרא: אני בטוח שנעשה הרבה.

3259: אני רוצה להבהיר את הנקודה הזאת.

3259: "כספומט" זה איזה טכניקה של מכירת סמים מבלי שחזות האדם שמוכר תיחשף.

3259: המבנה, המקום עצמו - יש מקומות שעדיין קיימים.

3259: אנחנו נוריד גם אותם.

3259: כרגע כדי להכניס את אותם אנשים לכלא: או שהם עזבו את האיזור בכלל ולא נמצאים בשטח - - -

פנחס עידן: אנחנו מסתובבים בשטח - אני לא יודע מה ברמלה אבל אני יודע שבלוד הם באמת עשו עבודה נפלאה.

פנחס עידן: אני מקווה שזה ימשיך.

פנחס עידן: בסיורים שעשו חברי הכנסת והשרים לא היה שר אחד שלא זכה לראות את הסחר בסמים לאור יום או את המוניות שמגיעות עם צרכני סמים.

פנחס עידן: הדבר הזה הפסיק.

פנחס עידן: בסיור האחרון שעשה השר חיים רמון זה כבר לא נראה ברחובות.

פנחס עידן: אין לי ספק שאנחנו מרגישים את השינוי.

פנחס עידן: אבל שיימשיכו בפעילות.

גדעון עזרא: כשאנחנו היינו בסיור בלוד הסבירו לנו שקשה לתפוס ראיות על ה"כספומטים", זה לוקח זמן.

גדעון עזרא: אז באנו ואמרנו: אתם תחסלו את ה"כספומטים" על-ידי נוכחות.

גדעון עזרא: אחר-כך תחסלו אותם.

גדעון עזרא: השיטה הקודמת של המשטרה לא פעלה.

גדעון עזרא: הם הרי יודעים להתגונן, הם מכירים את החוק במדינת ישראל ומנצלים אותו עד הסוף.

גדעון עזרא: לכן אתה חייב פשוט "לייבש" אותם על-ידי נוכחות במקום.

גדעון עזרא: אם אתה אומר שיש עדיין פעילות כזאת אז סימן שלא - - -

3259: חבר הכנסת גדעון עזרא, זה מאוד נאיבי מצידך להגיד את הדברים האלה.

3259: אתה יודע שאם אני "מייבש" אותם לתקופה מסויימת, אחרי שתחלוף התקופה הזאת הם יחזרו לשם.

3259: אני רוצה להכניס אותם לכלא, זאת המטרה שלי, ואני צריך להשיג ראיות.

גדעון עזרא: כשהיינו בסיור בלוד הסברת לנו את זה והעשבים השוטים השתוללו שם.

גדעון עזרא: אתה חייב לשנות את השיטה.

גדעון עזרא: אני לא מלמד אותך עכשיו.

גדעון עזרא: אתה יודע את זה יותר טוב ממני.

דוד אזולאי: אני חושב שהוועדה לא יכולה לבוא למפקד המרחב ולהראות לו איך צריך לעבוד.

דוד אזולאי: קצת הגזמנו.

גדעון עזרא: סליחה, לא יכול להיות שתהיה תחנת סמים פעילה.

3259: על מה אתה מדבר?

3259: אין תחנות פעילות.

3259: אין עכשיו פעילות.

יוסי בוקר: אני רוצה להתייחס לשתי נקודות.

יוסי בוקר: בעיר רמלה מתגורר אדם שהוא לווייתן הפשע, מלך הפשיעה של כל איזור השפלה, בעיקר באיזור רמלה ולוד.

יוסי בוקר: כשהאדם הזה בחוץ, המשמעות של זה - לפחות 5 תיקי רצח, מקרי שוד, נסיונות לרצח, נשק.

יוסי בוקר: הוא שולט בכל פעילות הסמים בלוד-רמלה.

יוסי בוקר: הזרועות שלו מגיעות לכל מקום.

יוסי בוקר: האיש הזה הוא תושב רמלה והוא יילך לכלא להמון שנים, אני אומר לכם באחריות.

3259: זה אפרופו מה שנאמר על אי-פעילות ברמלה.

יוסי בוקר: אני אומר לכם, כמפקד כוח המשימה, אם בסוף המבצע התוצאה תהיה לא 400 עצורים, לא עשרות ואולי מאות כתבי אישום, לא תפיסת כמויות גדולות של סמים, אלא רק הכנסת האיש הזה לכלא, אחרי חודשיים כמעט שאנחנו במבצע - הייתי אומר דיינו.

יוסי בוקר: ואני לא אומר את זה בפראזה.

דוד אזולאי: איפה זה עומד היום?

יוסי בוקר: הוא היום בהארכת מעצר שנייה.

יוסי בוקר: אני מאמין שמתגבש בפרקליטות כתב אישום.

יוסי בוקר: צריך להבין שעשרות אנשים פה קיבלו כתבי אישום, אני לא מדבר על מודיעין או חקירה, עם בקשות להעמדה לדין, כשהם מכרו סמים בשווי 100,000 שקל ביום.

יוסי בוקר: דיברו פה על השיטה והציעו איך לתקוף ואיך לא לתקוף.

יוסי בוקר: לגבי השיטה: צריך להבין שפה יש פירמידה.

יוסי בוקר: מדובר על אנשים מגיל 8 ועד גיל 80.

יוסי בוקר: אני מדבר על ראיות.

יוסי בוקר: מילד שמעלים אקדח, מילדה שמכניסים לה אקדח לבגדים, ועד אדם בן 80 שהכסף המסומן נמצא אצלו.

יוסי בוקר: זה עסק משפחתי חמולתי ולא נכון יהיה לומר שדי להציב שוטר ליד "כספומט" או לטפל ב-2-3 אנשים.

יוסי בוקר: כשאתה תניע את הניידת העסק ימשיך לעבוד.

יוסי בוקר: אני חושב שמה שמשטרת מחוז המרכז עשתה עכשיו - ואני אומר באחריות, יש שיתוף פעולה עם הרשויות - זה ניקיון טוטאלי, זה טיפול ממשי.

יוסי בוקר: אולי אנשים לא ירצו לשמוע את הביטוי הזה, אבל זה לעקור את השורש של הסרטן, גם מלוד וגם מרמלה.

יוסי בוקר: צריך להבין עוד דבר אחרון, שברגע שאתה מכניס את הנבלות האלה - ואני מרשה לעצמי לקרוא להם ככה - לכלא יש קשר של אחד לאחד לירידה בעבירות רכוש ובפשיעה אלימה.

יוסי בוקר: אני יכול לצייר לכם תמונה.

יוסי בוקר: עבדנו על מקרה של שני אנשים שראינו אותם פורצים רכבים ברמלה ומביאים את הרדיו-טייפים לאיזור הגטו לבעל עסק מסויים.

יוסי בוקר: תפסנו אצלם 30 רדיו-טייפים גנובים.

יוסי בוקר: אנחנו בקשר מול אזרחים להחזיר להם את הרכוש.

יוסי בוקר: אותו אדם הודה ב-120 מקרים בהם הוא קנה רכוש מהאנשים האלה.

יוסי בוקר: היום האנשים האלה מובאים לבית-משפט לצורך הגשת כתב אישום.

יוסי בוקר: בסך הכל אני מאוד אופטימי.

יוסי בוקר: בסגנון הטיפול שאנחנו נוקטים כאן צריך לשמור על אורך נשימה, כשם המבצע הזה, מבחינת כולם, לאו דווקא מבחינת המשטרה.

יוסי בוקר: צריך להבין את המשמעות של אורך נשימה.

מוחמד כנעאן: הבנתי מדבריו של סנ"צ יוסי בוקר שמדובר רק בעבריינים ערביים.

דוד אזולאי: אף אחד מאיתנו לא שמע את זה.

דוד אזולאי: לא כך נאמר.

מוחמד כנעאן: חבר הכנסת אזולאי, אל תהיה אחראי על ההבנה שלי.

מוחמד כנעאן: לפי מיטב ידיעתי - ואני עוקב אחר המצב בערים לוד ורמלה, רק בשבוע שעבר הייתי שם - לצערי הרב המצב הוא לא בדיוק כמו ששמעתם מאנשים כאן.

מוחמד כנעאן: העבריינים עברו לסוג אחר של מכירה וסחר של סמים, לאו דווקא ב"כספומטים".

מוחמד כנעאן: כשהם ראו שהמשטרה מטפלת בנושא הזה הם עברו לסוג אחר של פעילות.

מוחמד כנעאן: אתה דיברת על חמולות, על כך שזה עסק משפחתי, עסק חמולתי.

מוחמד כנעאן: כך אני הבנתי.

מוחמד כנעאן: מהמידע שיש לי, בלוד הסוחרים והמשתמשים הם ערבים ויהודים.

יוסי בוקר: החמולות הן גם יהודיות וגם ערביות.

יוסי בוקר: יש גם נוצרים בין העבריינים.

יוסי בוקר: אתן דוגמא.

יוסי בוקר: בשבוע שעבר ברמלה נעצר בחור נוצרי - - -

מוחמד כנעאן: הערבים הם מוסלמים, דרוזים ונוצרים, זה אותו דבר.

מוחמד כנעאן: כשאני מדבר על ערבים אני מדבר על כולם.

יוסי בוקר: אותו בחור סחר בסמים ב-4 מקרים.

יוסי בוקר: לגבי השיטה שאמרת, מ"כספומטים" ותחנות רגילות עוברים לשיטות אחרות.

יוסי בוקר: שלשום נעצר תושב לוד שביצע עסקת סמים באמצעות טלפונים.

יוסי בוקר: הוא נתפס בתוך הרכב עם 80 גרם.

יוסי בוקר: הוא ניסה לברוח ונכנס עם הרכב שלו חזיתית ברכב של קצין המודיעין של משטרת לוד, שנזקק לטיפול רפואי.

יוסי בוקר: אותו אדם נתפס והוארך מעצרו.

יוסי בוקר: העבריינות חוצה את הגבולות: נשים וגברים, יהודים וערבים, דתיים וחילוניים, מה שאתה רק רוצה.

יוסי בוקר: אין פה עניין של ערבים או יהודים או נוצרים.

יוסי בוקר: אתה יכול להסיר את הדאגה הזאת מלבך באופן מוחלט.

יוסי בוקר: אנחנו מטפלים בימים אלה גם בפשיעה בשיטות היותר מורכבות.

יוסי בוקר: אנחנו מטפלים ממש בכל המישורים.

יוסי בוקר: צריך להבין שלחקירה ראשונית של עבריין בכיר כזה ברמלה יש משמעות.

יוסי בוקר: כבר כעת אנחנו מאבטחים שני קציני משטרה ליד בתיהם ובודקים להם את הרכבים כל בוקר, להם ולנשותיהם.

יוסי בוקר: כאשר חוקרים אדם כזה מייד נתקלים באיומים ברצח.

יוסי בוקר: זה לא דבר פשוט של מה בכך, של שיחה על כוס קפה.

יוסי בוקר: מדובר בעבריינים פליליים בכירים ביותר.

עזמי בשארה: כשסוגרים "כספומט" - אפשר לפתוח אתו במקום אחר.

עזמי בשארה: לדעתי אינדיקטור יותר מדוייק הוא כמה תיקים נפתחו וכמה הרשעות היו.

דוד אזולאי: הוא דיבר על זה בתחילת דבריו.

3259: האינדיקטור שלי הוא שבפרדס ניר אנשים, משפחות וילדים מסתובבים אחרי-הצהרים, מטיילים ברחובות, מה שלא היה קיים פעם.

3259: זה האינדיקטור שלי.

עזמי בשארה: את האינדיקטור הזה אני מכיר.

עזמי בשארה: הם גם מתעמתים עם סוחרי הסמים בג'ואריש.

עזמי בשארה: אני גם יודע מי מתעמת עם מי שם.

עזמי בשארה: זה לא העניין.

עזמי בשארה: אני רוצה לדעת באמת כמה הרשעות היו.

דוד אזולאי: חבר הכנסת עזמי בשארה, קיבלנו דיווח מפורט בתחילת הישיבה.

דוד אזולאי: תוכל לקרוא את זה בפרוטוקול.

דוד אזולאי: אני מבקש לשמוע את נציגת משרד החינוך.

דוד אזולאי: בבקשה, גברת רוחמה קציר, מנהלת המחוז.

דוד אזולאי: את נותנת דיווח גם על רמלה וגם על לוד?

רוחמה קציר: כן, אבל אני חושבת שצריך לדבר על שתי הערים האלה בנפרד.

רוחמה קציר: אני גם הפרדתי את הפיקוח לפני 3 שנים, אלה איזורי פיקוח שונים.

רוחמה קציר: יש פיקוח ברמלה ופיקוח אחר בלוד.

רוחמה קציר: מקשרים את שתי הערים האלה ביחד אבל הבעיות שלהן הן שונות במידה מסויימת.

רוחמה קציר: ברמלה יש יום חינוך ארוך.

רוחמה קציר: 69 גני ילדים, 14 בתי-ספר ממוחשבים (מתוך ה-18), אלא שלא כל המיחשוב הוא מהשנה האחרונה.

רוחמה קציר: התחלנו למחשב את רמלה בסבב הראשון של המיחשוב, הם היו הראשונים וכל אלה שהיו הראשונים קיבלו בשנת 1994 את הדגם שהיה מצוי אז.

רוחמה קציר: היום את הדגמים של 1994 אפילו לא כדאי לשדרג.

רוחמה קציר: בשנת 1994 נכנסה למערכת החינוך ברמלה ההתערבות ההוליסטית - כשמשרד החינוך נכנס ל-30 ישובים בהתערבות הוליסטית.

רוחמה קציר: נכנס שם פרופ' באשי בהתערבות ל-3 שנים.

רוחמה קציר: אני יכולה לציין שבהתערבות הזאת, מעבר לדברים אחרים בשיטות לימוד והוראה, נשארה קבוצה של מורים.

רוחמה קציר: פרופ' באשי הכשיר קבוצה של 30 מורים בשתי הערים, מורים מקומיים, להוראה בבתי-הספר.

רוחמה קציר: אנחנו רואים ברכה רבה בכך שמספר המורים המקומיים גדל.

רוחמה קציר: זאת לדעת שיש לנו עדיין עשרות מורים בשתי הערים הללו - - -

דוד אזולאי: סליחה, לא קיבלנו פירוט על המגזר הערבי ברמלה.

רוחמה קציר: במגזר הערבי ברמלה יש 3 בתי-ספר, זה בנוסף ל-18 בתי-הספר שציינתי; 11 גני ילדים; קרוב ל-3,000 שעות תקן.

רוחמה קציר: בית-הספר התיכון במגזר הערבי הוא תיכון משותף לרמלה ולוד.

רוחמה קציר: הוא ממוקם בלוד.

רוחמה קציר: בלוד: גם בלוד קיים יום חינוך ארוך.

רוחמה קציר: בלוד היתה התערבות הוליסטית ב-18 בתי-ספר.

רוחמה קציר: יש מרכזים טיפוליים, 2 בתי-ספר לחינוך מיוחד.

רוחמה קציר: מעל ל-15,000 שעות תקן בשבוע.

רוחמה קציר: 74 גני ילדים רשמיים.

דוד אזולאי: סליחה שאני קוטע אותך באמצע.

דוד אזולאי: האם בעקבות סיור הוועדה והפניות שלנו - אני מבין שמה שאת מדווחת לנו כרגע זה נתונים מה-1.9.

דוד אזולאי: השאלה שלי - - -

רוחמה קציר: אלה הם נתונים שקיבלתי היום.

דוד אזולאי: השאלה היא האם היה איזה תיגבור, תוספת של שעות, תוספת פעילות, תוספת תקציבית לערים הללו?

דוד אזולאי: אם לא הרי שאלו נתונים שאנחנו מכירים, אין חידוש בדברים הללו.

גדעון עזרא: כשהיינו בסיור בלוד הראו לנו את בקבוקי הסמים בבתי-הספר.

דוד אזולאי: דובר שם על קציני ביקור סדיר שלא מסוגלים לשלוט.

דוד אזולאי: היום אנחנו מבקשים דיווח.

דוד אזולאי: לא רק שתדווחי שיש 18 בתי-ספר, כי זה לא נותן לנו שום דבר.

איוב קרא: האם האיזור קיבל תוספת?

דוד אזולאי: בזמן הסיור שלנו נתקלנו בתלמידים משוטטים, שלא הולכים לבית-הספר.

דוד אזולאי: קיבלנו תלונה על כך שאין מספיק תקן של קציני ביקור סדיר.

דוד אזולאי: הייתי מצפה ממך לבוא היום לוועדה ולהגיד לנו שכתוצאה מביקור חברי הכנסת והשרים הוספתם עוד שני תקנים לרמלה-לוד לקציני ביקור סדיר, למשל, או תוספת של שעות בלתי פורמליות לפעילות של תלמידים בשעות אחר-הצהרים.

דוד אזולאי: את זה הייתי מצפה לשמוע.

דוד אזולאי: זה שיש שעות תקן לבית-ספר, עם כל הכבוד, את זה יודעים ב-1.9.

דוד אזולאי: זה לא נותן לנו שום דבר.

רוחמה קציר: יום חינוך ארוך כולל בתוכו גם את פעילות אחר-הצהרים.

רוחמה קציר: כמו כן גם קרן קרב מעורבת, פועלת בשתי הערים.

רוחמה קציר: לצערי, לגבי קציני ביקור סדיר אני לא יכולה לבשר לכם שום דבר.

אמנון כהן: כבוד היושב-ראש, אני חושב שאנחנו צריכים לעזור להם.

אמנון כהן: על משרד החינוך להכריז שרמלה ולוד נכנסות לאיזור עדיפות לאומית א'.

אמנון כהן: אני מבקש שתהיה פנייה כזאת של הוועדה.

איוב קרא: אחרי שהיינו בסיור בלוד היתה החלטה של שר החינוך להכליל מספר ישובים באיזור עדיפות א'.

איוב קרא: האם לוד ורמלה נכנסו לקטיגוריה הזאת?

פנחס עידן: לא.

פנחס עידן: עדיין לא.

דוד אזולאי: לא, או שלא ידוע?

דוד אזולאי: יש הבדל.

פנחס עידן: לא ידוע, כי אין החלטה על אף ישוב.

יואל לביא: לא.

יואל לביא: בישיבה האחרונה שהיתה לי עם שר החינוך הוא אמר שהוא מקווה לעמוד בהתחייבות האישית הזאת שלו.

דוד אזולאי: גברתי, בזמן הביקור שלנו נתקלנו גם בתופעה של בקבוקים לעישון סמים בבתי-הספר.

דוד אזולאי: ראש עיריית לוד הציג בפנינו ערימה גדולה של בקבוקים כאלה.

דוד אזולאי: האם אתם במסגרת הפעילות שלכם במשרד החינוך פעלתם גם לביעור הנגע הזה בתוך בתי-הספר?

אמנון כהן: בשיתוף עם המשטרה.

דוד אזולאי: עזוב את המשטרה.

דוד אזולאי: אני שואל אם היה איזה שיתוף פעולה.

רוחמה קציר: היה שיתוף פעולה גם עם המשטרה.

רוחמה קציר: היתה פעילות של משרד החינוך, והיא נמשכת: של שפ"י, של הפסיכולוגים, של היועצים החינוכיים.

רוחמה קציר: היה לנו תורם שתרם לצורך זה תקציבים ובמשך 3-4 שנים נמשכה שם פעילות של הסברה.

רוחמה קציר: אני לא יכולה לדווח לך, בוודאי לא במקום המשטרה, מה כמות התלמידים הצורכים סמים, או פרטים אחרים בנושא זה.

רוחמה קציר: אני יכולה לדווח על פעולות שנעשו, פעולות שנמשכות ופעולות שנעשות שם.

רוחמה קציר: יש לנו 101 ימי הדרכה וביניהם גם ימי הדרכה למניעת סמים.

רוחמה קציר: הוקדשו הרבה מאוד ימי הדרכה לנושא הזה.

דוד אזולאי: נוספו ימי הדרכה או שזה מה שהיה?

רוחמה קציר: נוספו ימי הדרכה.

רוחמה קציר: 101 ימי הדרכה זה שביעית מימי ההדרכה שהמחוז מקבל, ובמחוז 650 מוסדות חינוך.

יואל לביא: בסקר של פרופ' דגני מלפני שנה:

יואל לביא: אחוז המשתמשים בין התלמידים נע בין 7%-11%, תלוי בגילאים, ברמלה ובלוד.

יואל לביא: זה היה סקר משותף.

יואל לביא: ב-3 השנים האחרונות באמת פעל פרוייקט למניעת סמים בבתי-הספר.

רוחמה קציר: פעל פרוייקט שבהחלט הגיע להישגים.

יואל לביא: הוא נתמך על-ידי קרן דלאל.

דוד אזולאי: הפעילות הזאת למניעת סמים מתקיימת גם בבתי-הספר היהודיים וגם בבתי-הספר הערביים?

רוחמה קציר: כן, בכולם.

עזמי בשארה: באיזה סוג של סמים הילדים נוהגים להשתמש?

3259: בגראס, באקסטזי.

עזמי בשארה: מאיפה הם קונים את זה?

יואל לביא: מהסוחרים.

עזמי בשארה: האם זה מוביל לעבריינות נוער?

עזמי בשארה: הרי הם צריכים להשיג כסף והם מממנים את הצריכה על-ידי פשע.

עזמי בשארה: זה המעגל הידוע.

עזמי בשארה: כשזה מגיע לבתי-הספר זה אסון.

קריאה: זה כמו במכסיקו.

יואל לביא: מכסיקו הם היצרנים של אקסטזי ואנחנו המשתמשים.

דוד אזולאי: שמעת את הנתון, שמדובר על 7%-11% מכלל התלמידים.

דוד אזולאי: זה צריך להדליק נורה אדומה אצל כל הגורמים הנוגעים בדבר.

דוד אזולאי: אם בישובים כמו רמלה ולוד מדובר על 7%-11% מהתלמידים המשתמשים בסמים - -

עזמי בשארה: אחד מכל עשרה.

דוד אזולאי: - - זה אומר שהנגע הזה חודר לבתי-הספר ואחר-כך התוצאות יוצאות החוצה.

יוסי בוקר: נמצאים כאן אנשי משטרה ואנשי חינוך.

יוסי בוקר: אני חושב שהנקודה שצריך לתת בה את הדגש העיקרי ואת ההשקעה העיקרית מבחינת

יוסי בוקר: כם זה בתי-ספר, הטיפול בבני נוער.

יוסי בוקר: אני אומר לכם באחריות.

יוסי בוקר: יצא לי לא מזמן לתפוס בחור עם יבוא סמים של 40,000 כדורי אקסטזי באיזור השרון.

יוסי בוקר: שאלנו אותו למי זה מיועד: זה לילדים בני 12-13, חד-משמעית.

יוסי בוקר: מדובר על אקסטזי ועל בולי ל.ס.ד.

יוסי בוקר: אני אומר לך מתוך ניסיון.

יוסי בוקר: דוגמא נוספת היא ממוסד מאוד מכובד, שלא אנקוב בשמו, שהנהלתו פעלה איתנו בשיתוף פעולה.

יוסי בוקר: עצרנו שם קרוב ל-20 סוחרי סמים בין תלמידי כיתות יב' ומעגל של 200 משתמשים בתוך בית-הספר.

יוסי בוקר: זה דוגמא.

דוד אזולאי: אתה מעביר בי צמרמורת.

יוסי בוקר: אסור להיבהל מזה ואסור להתעלם מזה, אבל צריך לטפל.

יוסי בוקר: לדעתי, כאיש משטרה, כאזרח, הדגש של כולם צריך להיות על בני הנוער ועל בתי-הספר.

דוד אזולאי: הנתון שאמרת הוא מזעזע.

דוד אזולאי: האם אתם, שיש לכם את הנתונים הללו, מעבירים אותם למשרד החינוך?

דוד אזולאי: האם מישהו מקשר בין המשרד לבטחון פנים לבין משרד החינוך, להביא את הדברים הללו לידיעתם?

יוסי בוקר: לדעתי כן.

יואל לביא: חלה חובה של מנהל בית-ספר לדווח.

עזמי בשארה: היושב-ראש שואל על הצד המערכתי.

דוד אזולאי: אתה מביא פה נתון מאוד מאוד קשה ולא פשוט, וגברת קציר מנהלת המחוז מביאה נתון לא פחות קשה.

דוד אזולאי: רבותי, כשמדובר על 7%-11% מהתלמידים המעשנים סמים באיזור אחד, אני לא רוצה להיכנס כרגע לכל הארץ, בודאי שזה נתון שיכול להשליך גם על איזורים אחרים בארץ.

דוד אזולאי: האם אתם מביאים את הדברים האלה לידיעתם של כל הגורמים במשרד חינוך?

יוסי בוקר: אני אומר לך באחריות, אל"ף, יש חובת דיווח מבחינת החוק.

יוסי בוקר: בי"ת, יש שינוי - - -

דוד אזולאי: חובת דיווח למי?

דוד אזולאי: למי אתה מדווח?

יוסי בוקר: דיווח בין המשרדים השונים, בין משרד החינוך, מנכ"לים של משרדים ממשלתיים.

דוד אזולאי: אני רוצה לקבל תשובה פשוטה, לא חכמולוגית.

דוד אזולאי: כאשר אתה מקבלת מידע כזה, מה אתה עושה איתו?

דוד אזולאי: תפרט לנו.

יוסי בוקר: אגיד לך מה אני עושה.

יוסי בוקר: אנחנו עובדים מול מנהל בית-ספר.

יוסי בוקר: אני רוצה לציין נקודה מאוד חשובה.

יוסי בוקר: יש היום מודעות גדולה ושיתוף פעולה טוב, מה שאולי לא היה בשנים קודמות, עם הנהלות בתי-הספר.

יוסי בוקר: פעם מנהלים רבים היו אומרים "אצלי אין סמים", היום זה כבר לא קיים.

יוסי בוקר: זה הצעד הכי גדול לדעתי.

יוסי בוקר: בכל אירוע שבו מעורב ילד יש יידוע של שירות המבחן לנוער, פקידת סעד, גם ברמה של הרשות המקומית, קציני מבחן וכל הגורמים שאמורים לדעת.

דוד אזולאי: אתה מדבר על טיפול נקודתי וספציפי במקרה מסויים.

דוד אזולאי: אני שואל מה אתה עושה עם מידע כזה?

דוד אזולאי: יושבת כאן מנהלת המחוז.

דוד אזולאי: האם היא מקבלת את המידע הזה?

דוד אזולאי: האם מנכ"ל משרד החינוך מקבל את המידע הזה?

דוד אזולאי: האם אתה מעביר את זה לממונים עליך?

דוד אזולאי: הסבר לי את הפרוצדורה.

יוסי בוקר: אני לא עובד מול משרד החינוך.

דוד אזולאי: מול מי אתה עובד?

יוסי בוקר: אני עובד מול מנהל בית-הספר, אני עובד מול קצין שירות מבחן לנוער, אני עובד מול פקיד סעד עד רמה מחוזית.

דוד אזולאי: הבנתי את התשובה.

דוד אזולאי: אם כך, עכשיו ברור לי למה האחוז הזה יילך וייעלה ולא יירד, אם זאת שיטת העבודה.

דוד אזולאי: לצערי הרב זה לא ייצא החוצה.

דוד אזולאי: ברגע שאתה מעביר דברים לידי מנהל בית-הספר אז מה שייקרה, יקחו את אותו תלמיד, יטפלו בו, אני לא יודע כמה הם יצליחו בטיפול בו, אבל אחר-כך זה חודר הלאה ולאף אחד אין שליטה על הדברים הללו.

דוד אזולאי: יכול להיות גם שמנהל בית-הספר ירצה לא לחשוף את הדברים כדי לשמור על שמו הטוב של בית-הספר.

דוד אזולאי: מייד אתן לך להשיב.

רוחמה קציר: המידע מגיע לבית-הספר.

רוחמה קציר: המידע אלי מגיע בדרך כלל מבית-הספר או מהמפקח.

רוחמה קציר: אני בכלל לא חושבת שמוכרחים להעביר את כל המידע אלי.

רוחמה קציר: אם מטפל בזה מנהל בית-הספר ומטפל טוב, ומקבל את האמצעים ואת האנשים המתאימים לטיפול בנושא הזה, אני לא אחת שחייבת לדעת את הכל.

רוחמה קציר: אני חייבת לדאוג לכך שהטיפול יבוצע ושיהיו האמצעים.

רוחמה קציר: אם הוא פנה למפקח - - -

דוד אזולאי: סליחה גברתי, אני חושב שאת טועה, עם כל הכבוד.

דוד אזולאי: אני חושב שמידע כזה את צריכה להעביר לממונים עליך על מנת שהם יידעו כיצד להתמודד עם הבעיה.

דוד אזולאי: אחרת, מה הועילו חכמים בתקנתם?

דוד אזולאי: אם כל אחד אוגר אצלו את המידע אז מה עשינו בכך?

דוד אזולאי: מה הרווחנו בכך?

3259: יש לי תשובה לעניין הזה.

מוחמד כנעאן: אני רוצה לשאול את מנהלת המחוז שאלה.

מוחמד כנעאן: הייתי היום בישיבת ועדת החינוך והיו שם נציגי משרד החינוך, שלצערי הרב ציינו אותו אחוז: בין 10%-11% מהתלמידים משתמשים בסמים בכל הארץ.

מוחמד כנעאן: לכן נכון מה שאמר חבר הכנסת דוד אזולאי, שחשוב שהמידע הזה יגיע למשרד למעלה על מנת שייתקצבו את הטיפול בדבר הזה.

מוחמד כנעאן: לצערי הרב בתקציב משרד החינוך רק 2 מיליון שקל מיועדים לטיפול בנגע הסמים בבתי-הספר בכל הארץ ויש רק שני מפקחים בכל הארץ.

מוחמד כנעאן: במגזר הערבי אין אפילו מדריך אחד לנושא הזה במשרד החינוך כולו.

יואל לביא: חבר הכנסת כנעאן, אם מותר לי להוסיף, בינתיים הוגש נגדו כתב אישום.

מוחמד כנעאן: קראתי על כך.

מוחמד כנעאן: זה חמור שהוגש נגדו כתב אישום והוא עדיין מתפקד כמנהל בית-ספר.

מוחמד כנעאן: אני רוצה לשמוע ממנהלת המחוז מה עושים כשיש תופעה כזאת?

מוחמד כנעאן: איך קורה דבר כזה?

רוחמה קציר: כאשר הגיעה אלינו הפנייה מעיריית רמלה - אנחנו לא רשאים לחקור, לי אין תעודת חוקר - העברתי את החומר ליחידת החקירה אצלנו, לוועדת המשמעת, בראשות מר חגי קוזלובסקי, במשאבי אנוש ולוועדת הביקורת.

רוחמה קציר: למשרד החינוך יש מבקר משלו.

רוחמה קציר: בין אם זה רצוי ובין אם זה לא רצוי, גם אם זה לא כל-כך מוצא חן, יש מבקר משרד שהוא המבקר.

רוחמה קציר: אני לא מבקרת המשרד.

רוחמה קציר: העברתי אליו את כל החומר.

רוחמה קציר: הוא ביקר בבית-הספר והעביר אלי את המלצותיו.

רוחמה קציר: אני כרגע לא אחזור על ההמלצות.

דוד אזולאי: מתי הפרשה הזאת נודעה?

רוחמה קציר: בראשית שנת הלימודים.

דוד אזולאי: והאיש ממשיך לכהן עד היום?

רוחמה קציר: האיש ממשיך לכהן.

רוחמה קציר: אני לא מנחה את מבקר המשרד.

דוד אזולאי: אז אני שואל אותך, האם אדם כזה יכול להמשיך?

דוד אזולאי: אני לא מדבר כרגע על פיטוריו או על חריצת דינו, חלילה וחס, אבל לפחות להשעות אותו.

דוד אזולאי: מדובר במנהל חינוכי שצריך לשמש דוגמא לתלמידים.

דוד אזולאי: משרד החינוך הוא המשרד הראשון שצריך להוות דוגמא ומופת לפעילות מעין זאת.

דוד אזולאי: כאשר קורה דבר כזה, דבר ראשון יש להשעות את המנהל, ויש נהלים איך לעשות את זה.

דוד אזולאי: אני מבקש ממך גברתי מנהלת המחוז לבדוק את הנושא הזה ולהעביר המלצות להשעות כרגע את המנהל עד לסיום כל הליכי הבדיקה.

יואל לביא: אדוני היושב-ראש, במקרה זה ידיה כבולות.

יואל לביא: אני יודע את עמדתה האישית ויודע שידיה כבולות.

מוחמד כנעאן: במקביל בעכו כשהיה חשד נגד מנהל, לא רק השעו אותו אלא סגרו את בית-הספר.

דוד אזולאי: שם ההורים הם שיזמו את המהלך.

דוד אזולאי: זה לא משרד החינוך.

מוחמד כנעאן: אבל השעו את המנהל והמנהל הוצא מחוץ למערכת משרד החינוך.

דוד אזולאי: חבר הכנסת מוחמד כנעאן, אני מודיע לך, אם זה היה תלוי במשרד החינוך - אותו דבר שאנו רואים ברמלה היינו רואים גם בעכו.

דוד אזולאי: בעכו היתה יוזמה של ההורים ולכן הבעיה נפתרה שם.

3259: אני רוצה לציין שיש שינוי לטובה בגישה של משרד החינוך ובפתיחות לנושא הטיפול בנגע הסמים.

3259: יש לנו הרבה מאוד פרוייקטים של בתי-ספר חינוכיים - - -

דוד אזולאי: כשאתה מדבר איתי על פתיחות אני מצפה לתיקצוב העניין הזה.

דוד אזולאי: עם רצון טוב לא עושים שום דבר.

דוד אזולאי: אם לא יתקצבו את זה בצורה מאסיבית, חבל על הדיבורים.

דוד אזולאי: כפי שאתה במשטרה קיבלת תוספת של 250 שוטרים כדי להתמודד ולמגר את נגע הסמים, הייתי מצפה שמשרד החינוך יעשה אותו דבר.

3259: אתה צודק.

3259: אני מסכים איתך בנושא התקציבי.

3259: מה שניתן הוא מעט מדי לתופעה רחבה מדי.

3259: אבל אני מדבר על פתיחות, על הגישה של המנהלים היום, על הרצון שלהם להתמודד עם התופעות, ועל שיתוף הפעולה שמתקיים איתנו.

3259: אני רוצה לתת דוגמא של פרוייקט שאנחנו מוליכים עכשיו בראשון-לציון.

3259: הוא פיילוט בקטע של הפעילות המערכתית בנושא נוער.

3259: הגעתי למסקנה שכדי לטפל ולקדם יותר את נושא נוער אנחנו צריכים לאחד את כל הגופים שעוסקים בתחום הטיפול בנוער, גם משטרתיים, גם עירוניים וגם נוספים, תחת קורת גג אחת וליצור סדרי עבודה יותר יעילים ממה שקיים היום.

3259: בראשון-לציון למשל ראש העיריה איתר מבנה שבו תשב כל יחידת הנוער של המשטרה, עם הפקחים שלהם, עם החוקרים, עם קידום נוער, עם שירות מבחן לנוער, עם פקידי סעד, מתוך כוונה לטפל טוב יותר בסוגיית הנוער.

3259: זה ניסוי די חדשני שאנחנו עושים עכשיו.

3259: יש לנו גם את מגבלות חוק הנוער, שאנחנו צריכים להתייחס אליהן.

3259: אבל אני מקווה שבאמת נוכל ליצור איזה שינוי.

3259: עוד נקודה שכדאי להזכיר, היעד השנתי לשנת 2000 שקבע מפקד מחוז מרכז זה הטיפול בנושא אלימות וסמים בקרב בני הנוער במחוז.

3259: יש לזה משמעות מרחיקת לכת.

3259: זה היעד המרכזי לטיפול ולהתייחסות של כל יחידות המחוז.

דוד אזולאי: אדוני הנכבד, אתה יודע, ואתה בעצמך אמרת את זה, שאתה לבד לא מסוגל להתמודד עם זה.

דוד אזולאי: אם לא יהיה טיפול מערכתי - - -

פנחס עידן: אדוני היושב-ראש, זה בדיוק מה שאני אומר.

פנחס עידן: הוחלט על-ידי מנכ"ל משרד ראש הממשלה לסייע לנו נקודתית.

פנחס עידן: אני אומר לך, כל יום שעובר יוצר נזק בלתי הפיך.

פנחס עידן: אנחנו שמענו את המשרד לבטחון פנים, שמענו את משרד החינוך, שמענו את משרד הפנים - - -

דוד אזולאי: מייד נשמע עוד שני משרדים שנמצאים אתנו.

פנחס עידן: בינתיים המשרד היחידי שמיידית נכנס לשטח הוא המשרד לבטחון פנים ואילו במשרדים האחרים עדיין הכל בגדר הבטחות, הכרזות והצהרות.

פנחס עידן: אני מקווה שיישמו אותן כמה שיותר מהר.

פנחס עידן: אני הייתי היוזם לזימון ועדת החקירה בלוד כדי לזרז תהליכים.

פנחס עידן: אם זה מה שייעזור לקדם את הנושא לטובת התושבים והעיר, אני מקדם את זה בברכה.

איוב קרא: אני ציפיתי בדיון כזה שמשרדי הממשלה - אנחנו עוקבים אחרי הבעיות של לוד ורמלה כבר תקופה ארוכה, אני עוקב מאז שנכנסתי לכנסת.

איוב קרא: מאוד חורה לנו שאנחנו שומעים היום דיווח שממנו משתמע כאילו הערים הללו מקבלות ווליום להשכיח קצת את הכאבים.

פנחס עידן: עזוב, גם את זה לא קיבלנו.

איוב קרא: לפי מה שאני שומע הדברים הם אולי רק כדי לסבר את האוזן, לא יותר מזה.

איוב קרא: עזבתי את ועדת החוץ והבטחון כדי לבוא לפה.

איוב קרא: הייתי מצפה בדיון כזה לשמוע שמשרדי הממשלה נתנו טיפול נקודתי, כמו שסיכמנו בזמנו.

איוב קרא: אנחנו רוצים שכל אחד ידווח: שמשרד החינוך ידווח על החלטת השר לטיפול נקודתי בנושא חינוך; שמשרד הפנים ידווח על טיפול נקודתי בנושא פנים.

איוב קרא: זה מה שהיינו צריכים לשמוע.

דוד אזולאי: רשות הדיבור לנציג משרד העבודה והרווחה.

דוד אזולאי: אני מניח שהוא יבשר לנו על תוספת תקנים של עובדים סוציאליים לרמלה וללוד, על שיפור בכל הנושאים של טיפול בנוער.

דוד אזולאי: בבקשה מר פוזנר.

חיים פוזנר: משרד העבודה והרווחה נכנס לפעולה בלוד ורמלה בעדיפות, בצורה נקודתית, לפני למעלה משנה, מתוך 30 ישובים שנבחרו בארץ, לוד ורמלה ביניהם, לפרוייקט של ילדים בסיכון.

חיים פוזנר: בפרוייקט הזה מדובר על סדרי גודל של מיליוני שקלים, על תוספות כוח-אדם, 11-12 עובדים בכל רשות מקומית.

חיים פוזנר: השקענו בנושא של שירותי רווחה.

חיים פוזנר: אני עכשיו אפריד בין לוד ורמלה.

חיים פוזנר: יש לי נתונים רב-שנתיים מבחינת הגידול בתקציב.

חיים פוזנר: אנחנו הגדלנו ביותר מפעמיים נומינלית.

דוד אזולאי: אתה מדבר על 1999 או לקראת שנת 2000?

חיים פוזנר: אגיד מה שיש לקראת שנת 2000 יותר מאוחר.

חיים פוזנר: אני מדבר עכשיו על 31.12 לקראת שנת 2000.

חיים פוזנר: הגדלנו את התקציבים ביותר מ-50% ריאלית.

חיים פוזנר: ברמלה היה שינוי בהנהלת המחלקה.

חיים פוזנר: יש מנהלת מחלקה חדשה.

חיים פוזנר: גם כשמקבלים תוספת אמצעים בבת אחת לא תמיד אפשר לבצע מייד.

חיים פוזנר: יש בעיות של עיכול.

חיים פוזנר: יש כרגע התארגנות במקום, שאני חושב שתהיה טובה.

חיים פוזנר: לגבי בעיות קריטיות שקשורות להפעלה שוטפת, כמו כיסוי של השתתפות בהחזקת ילדים בפנימיות ובמעונות יום וכן לדברים אחרים, המשרד יכסה לסוף השנה הזאת את כל ההוצאה עד האגורה האחרונה בלי שום בעיה.

חיים פוזנר: לגבי לוד הבעיה היא דומה.

חיים פוזנר: יש בעיה של התארגנות.

דוד אזולאי: מר פוזנר, אולי תמשיך בינתיים את הפירוט לגבי רמלה.

דוד אזולאי: אני רוצה לשמוע ממך לגבי התוכניות לשנת 2000 ברמלה.

חיים פוזנר: הזכירו כאן נציגי המשרד לבטחון פנים דבר נכון: חשוב שיתוף בין כל הגורמים.

חיים פוזנר: אף אחד מהכוחות לא יכול להתמודד שם בעצמו עם הבעיה.

חיים פוזנר: גם למשרד שלנו יש עובדים בנושא סמים במחלקה לשירותים חברתיים, ויש פקידי סעד לחוק הנוער.

חיים פוזנר: אף אחד מהאלמנטים לא יכול לפעול לבד.

חיים פוזנר: אנחנו מודעים לעניין הזה, כמדיניות בכל הארץ, שצריכים ללכת ביחד עם מערכות החינוך, עם המשטרה, עם כל הגורמים בקהילה ועם אנשי הציבור בקהילה בכל הפעילות הזאת.

חיים פוזנר: אף אחד בכוחות עצמו לא יכול היום להתמודד עם הבעיה.

חיים פוזנר: צריכים להתמודד ביחד.

חיים פוזנר: אנחנו לא כל-כך תומכים בהפרדה של פקידי סעד וקציני מבחן במבנה נפרד.

חיים פוזנר: המשמעות היא שכל המערכות מסביבם - זה הרבה מאוד עובדים סוציאליים ומערכות - כאילו יהיו לחוד.

חיים פוזנר: אז כל העובדים שעובדים בטיפול בסמכות כאילו יהיו במקום אחד והאחרים במקום אחר.

חיים פוזנר: אנחנו בעד שיתוף פעולה של כל המערכת, שהיא מערכת מאוד גדולה, שכוללת גם שירותים, החל מזקנים וכלה בילדים, שכוללת מועדוניות, את "מפתן" ו"מעש" וכל הדברים האלה שישנם בתוך המערכת.

חיים פוזנר: ברגע שמפרידים רק את האנשים שמבצעים בסמכות, כמו פקידי סעד, קציני מבחן ואנשי משטרה, זה גם מקבל אופי אחר.

חיים פוזנר: פקידי הסעד מגיעים לביטוי או לפעולה רק באותם מקרים קריטיים ואנחנו מדברים יותר על הצד של המניעה.

חיים פוזנר: לקראת שנת 2000 בערים לוד ורמלה, נכון לעכשיו, אין תוספת תקציב.

חיים פוזנר: ידוע לכבודו שמשרד העבודה והרווחה קיבל תוספת תקציב.

חיים פוזנר: אין לי את השורה התחתונה.

חיים פוזנר: זה נמצא אצלנו במשרד כרגע בדיונים.

חיים פוזנר: אני מניח שבמסגרת העדיפויות לוד ורמלה יקבלו את החלק שלהן, אבל אני לא יכול לבשר קונקרטית על תוספת.

איוב קרא: למה אתה מניח ככה?

חיים פוזנר: אני מניח כך כי יש לי שר ויש לי מנכ"ל והם קובעים את הדברים.

דוד אזולאי: אולי אנחנו כוועדה נוכל לעזור לך בקטע הזה.

דוד אזולאי: אולי הוועדה תיפנה למנכ"ל ונבקש ממנו שלקראת שנת 2000 יגדילו את התקנים ואת התקציבים לשתי הערים הללו, שבאמת נמצאות במצוקה מיוחדת.

חיים פוזנר: אל"ף, משרד העבודה והרווחה לא קיבל אף תוספת תקן מהרשויות המקומיות.

חיים פוזנר: גימ"ל, אנחנו הולכים - כרגע אנחנו מתחילים ברמלה ונראה אחר-כך איך זה מתפתח - להרחיב את הנושא של הפעילות עם הפנים לקהילה ובשיתופה.

חיים פוזנר: זה יתחיל ברמלה ואחר-כך נעבור ללוד.

איוב קרא: אני מציע שתעבירו קצת תקציבים מאיזור הירקון ללוד ורמלה.

שמואל וידר: מתוך הדברים שמר פוזנר אמר אפשר לחשוב שפתרו את בעיות הרווחה, הוסיפו תקנים וכולי.

שמואל וידר: העיריה שלנו מממנת את הרווחה ב-50%.

שמואל וידר: מתוך 42 מיליון שקל הוצאות משרד העבודה והרווחה מכסה 20 מיליון שקל.

שמואל וידר: 20 מיליון שקל זה גם ה-25% שלנו וגם מה שאנחנו נותנים מעבר לזה.

חיים פוזנר: אתה אומר דברים לא נכונים.

שמואל וידר: בגני אביב טיפלתם לנו?

שמואל וידר: יש תקנים שניתנו לנו עכשיו, כשאנחנו החזקנו אותם עד עכשיו.

שמואל וידר: זה לא ישנה את המאזן.

שמואל וידר: עיריית לוד מממנת רווחה, ואני מניח שגם עיריית רמלה, בהיקפים של כמעט 50% מתקציב הרווחה.

שמואל וידר: לזה משרד העבודה והרווחה לא מוכן לתת פיתרון.

שמואל וידר: כל תוספת תקן כזאת עולה לרשות לפחות עוד 50%.

שמואל וידר: זה אומר שמהתקציב הכולל שיש לי מהארנונה אני צריך להקצות עכשיו, במקום לתרבות, במקום למתנ"סים ובמקום לחוגים, אני צריך להקצות 50% לרווחה כי הוא נתן לי תקן.

שמואל וידר: ואותו דבר בחינוך.

דוד אזולאי: אבל משרד החינוך מתקצב את יום חינוך ארוך.

שמואל וידר: הוא מתקצב את זה רק ב-50% ו-50% אני צריך לקחת מהתקציב שלי, מהארנונה.

שמואל וידר: אם הוא היה בא ואומר: בערים חלשות את חוק חינוך חינם הוא נותן ב-100%, אז לא היתה בעיה.

שמואל וידר: אם הוא היה אומר שהוא בערים החלשות האלה את תוספת התקנים נותן ב-100%, היינו מאושרים.

שמואל וידר: אז יוכל להיות שלא היינו צריכים לבוא לוועדת הפנים ואיכות הסביבה.

שמואל וידר: הבעיה היא שכל חוק כזה משמעותו שראש העיריה והגזבר צריכים לקחת עכשיו את כל מה שניתן לתרבות, את המעט שניתן, ומזה לתת לחינוך ולרווחה.

שמואל וידר: אנחנו לא יכולים להתקיים ככה.

שמואל וידר: כך שהם לא עושים לנו טובה בזה.

דוד אזולאי: לצערי הרב אנחנו מכירים את הטענה הזאת.

יעקב גלויברמן: בלוד יש כיום קרוב ל-6,000 - - -

דוד אזולאי: אני מבקש לא לקחת רשות דיבור.

דוד אזולאי: עליכם לקבל רשות דיבור.

אמנון כהן: הקשבתי לכל הדיון.

אמנון כהן: בתחילת הדיון היושב-ראש ציין שהיה סיכום ישיבה מלפני יותר מחודשיים שלא מטפלים בצווי הריסה.

אמנון כהן: לא עוזרים לרשויות למגר את התופעה הזאת והיא קיימת.

אמנון כהן: בינתיים היא צמחה יותר ויותר.

אמנון כהן: עשינו יותר נזק מיום שהגענו למקום כי הם קיבלו גושפנקה לא לטפל.

אמנון כהן: נאמר לנו אז שתוך חודשיים תהיה החלטה אחרת.

אמנון כהן: מאז עבור כבר 3 חודשים.

אמנון כהן: הייתי רוצה שאנחנו נטפל בנושא הזה.

אמנון כהן: זה דבר חמור מאוד.

אמנון כהן: לא יתכן שבמגזר מסויים על פרגולה יעשו בעיות ויוציאו צו הריסה, ואילו במקום אחר אתה יכול ללכת לישון ובבוקר למצוא מולך בניין בן 3 קומות ואתה לא יכול לעשות שום דבר.

דוד אזולאי: אני אתייחס לזה בדברי הסיכום.

חיים פוזנר: התקבלו עובדים חדשים.

חיים פוזנר: אני יכול להגיד את השמות שלהם, מתי הם התחילו לעבוד.

חיים פוזנר: הם לא עבדו שם קודם.

חיים פוזנר: שכונת גני אביב נכנסה לטיפולנו.

חיים פוזנר: היו חסרים עובדים והמשרד הקצה את התקנים.

חיים פוזנר: אני רוצה להעיר לגבי עיר אחרת, לגבי ראשון-לציון.

חיים פוזנר: בראשון-לציון ראש העיריה הולך בעוד שבועיים לעשות רה-ארגון, להקים שם 4 אגפים במקום מחלקה אחת לשירותים חברתיים.

חיים פוזנר: סביר להניח שבעוד חצי שנה יהיה כאן דיון על ראשון-לציון ואז יאמרו שהמשרד משתתף רק ב-30% מההוצאות בראשון-לציון.

חיים פוזנר: זה המצב שיהיה שם.

איוב קרא: הייתי מציע שלא תזכיר את ראשון-לציון בנשימה אחת עם לוד ורמלה.

יעקב גלויברמן: אני מציע שבמקום להגדיל את בתי-הסוהר, שייגדילו את תקציבי הרווחה.

יעקב גלויברמן: יש בלוד כ-6,000 משפחות מטופלות רווחה, קרוב ל-13,000 נפשות שמטופלות על-ידי הרווחה.

יעקב גלויברמן: יש למעלה מ-100 ילדים שהם בסיכון היום, שהם חייבים להיות בפנימיות ולא עם הפנים לקהילה.

יעקב גלויברמן: יש ילדים שאסור להם להיות בבית אפילו עוד רגע אחד.

יעקב גלויברמן: נפגשנו עם מנכ"ל משרד העבודה והרווחה והתשובה שקיבלנו: אין כסף.

יעקב גלויברמן: מר חיים פוזנר, פניתי אליך כמה פעמים ואתה יודע את זה.

יעקב גלויברמן: מתוך 100 ילדים אתה אומר לי שיטופלו 20.

יעקב גלויברמן: מה לעשות עם אותם 80 ילדים?

יעקב גלויברמן: מה אנחנו נעשה איתם?

יעקב גלויברמן: לאן נשלח אותם?

יעקב גלויברמן: האם זה הפקרות?

יעקב גלויברמן: אנחנו פונים ונופלים על אוזניים אטומות.

יעקב גלויברמן: זה הרי ממש הצלת נפשות מישראל, נערות במצוקה וילדים במצוקה.

יעקב גלויברמן: לא יתכן להגיד: קבל 20 מתוך 100.

יעקב גלויברמן: אל תיתנו כלום, נגדיל את בתי הסוהר ונגמר הסיפור.

חיים פוזנר: הוא צודק.

יואל לביא: אני לא נגד הגדלת בתי-הסוהר ...

דוד אזולאי: זה המזל שלך, שיש לך שם בית-סוהר, יש לך מאיפה לקבל כסף.

דוד אזולאי: אז מי אומר שבתי-סוהר זה דבר רע?

דוד אזולאי: יש גם דברים טובים בזה ...

יעקב גלויברמן: לפני 25 שנים ביקר מר שלמה הלל בכפר חב"ד כאשר אני ניהלתי את המוסדות.

יעקב גלויברמן: שאלתי את מר שלמה הלל, שר המשטרה דאז, כמה אסירים יושבים.

יעקב גלויברמן: הוא אמר לי שיש 3,000 אסירים, ואז זה היה המון.

יעקב גלויברמן: אמרתי לו: תגדילו את הפנימיות, תקלטו יותר ילדים בחינוך ואז יהיו לכם פחות בתי-סוהר.

יעקב גלויברמן: זה הרי אבסורד.

יעקב גלויברמן: למדינת ישראל עולה כסף להגדיל את בתי-הסוהר, ומי כמוך יודע: זה תקנים, זה אוכל, אך מצד שני מורידים מהרווחה.

יעקב גלויברמן: הולכים הפוך על הפוך.

יעקב גלויברמן: צריך לשנות במדינה את סדרי עדיפויות.

דוד אזולאי: לצערי הרב יש מעשי חלם במדינה הזאת.

חיים פוזנר: נכון הדבר שיש צורך להגדיל את המיכסה הארצית, לפחות ב-500, של סידור ילדים בפנימיות.

שלום גולדברגר: יש לי הרגשה שאנחנו לא יכולים לייצג את משרד הבריאות כולו אלא רק את התחום שלנו, שעוסק בטיפול בסביבה.

שלום גולדברגר: אנחנו מתעסקים עם נושאי מים, ביוב, תברואה במוסדות, מערכות כאלה.

שלום גולדברגר: בתחומים האלה, אנחנו לא משרד שתורם, לא משרד שמכסה גרעונות.

שלום גולדברגר: לנו, להיפך, יש רק דרישות מהרשויות המקומיות לעשות פעולות נוספות.

דוד אזולאי: אני מציע שעל זה יהיה דיון נפרד.

דוד אזולאי: אם יש לכם דרישות, נקיים דיון בנפרד.

דוד אזולאי: הפעם תורנו לדרוש.

שלום גולדברגר: יש הרבה בעיות סביבתיות בשתי הערים האלה, ומר אהוד לשם יוכל לפרט אותן.

אהוד לשם: אנחנו עוסקים במספר נושאים: מים, ביוב, תברואה, תכנון ובנייה.

אהוד לשם: אנחנו שותפים בוועדה המחוזית ויש לזה השפעות, שאותן הייתי רוצה להציג בקצרה.

אהוד לשם: עיריית לוד מקבלת גם כן מים מ"מקורות" במספר קידוחים עצמיים.

אהוד לשם: המים טובים.

אהוד לשם: אבל יש פה בעיה אחרת.

אהוד לשם: יושב פה ראש העיריה ויושב-ראש איגוד ערים איילון.

אהוד לשם: מדברים תמיד על מכון טיהור נשר, שמשרת את הביוב של לוד, רמלה ועוד מספר ישובים.

אהוד לשם: הוא נדון בבתי-משפט ונמצא עכשיו בהקמה.

אהוד לשם: לדעתי אם הוועדה היתה באה ומעודדת את האיגוד, נותנת תמיכה וגורמת לכך שהמערכת הזאת תקום, זה היה עוזר.

אהוד לשם: הרבה תוכניות פיתוח בלוד וברמלה לא מתקדמות בגלל שמשרד הבריאות הקפיא אותן, באי מתן תוקף ואי מתן היתרי בנייה כל זמן שלא תיפתר הבעיה של הביוב.

אהוד לשם: ברגע שהביוב לא מטופל הוא מגיע לאיילון ומזהם.

אהוד לשם: אם מפה תצא קריאה לעזור להם להקים את המערכת, שאני מטפל בה אישית 12 שנים - - -

אהוד לשם: קצין המשטרה דיבר על כך שלמעשה את הטיפול בפשיעה צריך להתחיל בחינוך.

אהוד לשם: אני מסכים איתו במאה אחוז.

אהוד לשם: אני חושב שאף אחד לא חלק על הדבר הזה.

אהוד לשם: מה התרומה שלנו?

אהוד לשם: אנחנו עושים את הפיקוח ומציגים מצב ויחד עם העיריה מנסים לפתור את הבעיות.

אהוד לשם: פה צריכים פתרונות שורשיים.

אהוד לשם: צריכים לעזור להם.

אהוד לשם: למשרד הבריאות אין את המשאבים האלה אבל משרד הבריאות יכול לבוא ולהגיד שצריך לעזור לעיריית לוד בנושא תשתיות של מערכות סניטריות בתוך בתי-הספר.

אהוד לשם: כל אחד מכם בוודאי זוכר את הטראומות ללכת לשירותים בבתי-הספר.

אהוד לשם: רבותי, עדיין הטראומות האלה ישנן בבתי-הספר בלוד.

אהוד לשם: זה חמור.

אהוד לשם: אני לא מדבר על שנת 2000.

אהוד לשם: אני מדבר על 1999.

דוד אזולאי: אנחנו ביקרנו בבית-ספר בעכו והזדעזענו.

דוד אזולאי: הטראומה הזאת קיימת עד היום בבתי-ספר.

פנחס עידן: אצלנו המצב חמור עד כדי כך שההורים השביתו בית-ספר, ובצדק.

אהוד לשם: כבוד היושב-ראש, לא טוב שזה קיים בעכו, אבל אנחנו מדברים עכשיו על לוד ורמלה.

אהוד לשם: אני מייצג את לוד ורמלה.

אהוד לשם: אני חושב שזה דבר חמור וזה יוצר טראומות לכל החיים.

אהוד לשם: זה גם נושא בריאותי חד-משמעית.

פנחס עידן: חלו תלמידים בצהבת בגלל המצב הסניטרי בבתי-הספר.

מוחמד כנעאן: מר פוזנר, שמעתי את סקירתך על מצב הרווחה ברמלה ולוד.

מוחמד כנעאן: שמעתי גם את דבריו של גזבר עיריית לוד.

מוחמד כנעאן: אני במקרה זה מסכים איתו.

מוחמד כנעאן: אני מדבר כאדם שמתמצא בנושאים האלה, כסגן ראש עיריה לשעבר.

מוחמד כנעאן: משרד העבודה והרווחה הרגיל את העיריות שהוא מממן 75% מתקציב הרווחה.

מוחמד כנעאן: כפי ששמעתי כאן הוא מממן רק 50% בלוד.

מוחמד כנעאן: זה דבר חמור מאוד.

מוחמד כנעאן: זה מקשה עוד יותר על אותן ערים.

אמנון כהן: בפועל זה יותר 50%.

יואל לביא: 50%-51%.

מוחמד כנעאן: לאור המצב הקשה, והמצב הסוציו-אקונומי של השכונות הערביות בשתי הערים, בלוד וברמלה, ברצוני לדעת מה מספר העובדים הסוציאליים בכל הפונקציות, כולל נוער במצוקה וכן הלאה?

מוחמד כנעאן: מה מספרם מתוך המכלול שאתה הזכרת?

חיים פוזנר: בלוד יש בסך הכל 69 עובדים.

חיים פוזנר: זה עובדים בתקנים.

חיים פוזנר: בנוסף לכך יש עובדים נוספים בכל מיני פרוייקטים ופעולות.

חיים פוזנר: ברמלה - 64 עובדים בתקנים.

דוד אזולאי: איך הם מתוקצבים?

דוד אזולאי: 75%-25%?

חיים פוזנר: כל העובדים הלאה מתוקצבים בהתאם להסכמי השכר: 75%- 25%.

יואל לביא: דרגה יג'.

חיים פוזנר: למה יג'?

חיים פוזנר: אם זה עובד סוציאלי והוא מנהל מחלקה - לפי מספר הכפופים שלו.

חיים פוזנר: אם זה סגן - לפי מספר הכפופים שלו.

חיים פוזנר: אם זה מדריך או ראש צוות - לפי הרמה שכתובה בלוח התיפקוד של העובדים הסוציאליים.

חיים פוזנר: לפי זה נקבע השכר.

חיים פוזנר: השתתפות בהחזקת רכב - לפי הסכם שיש לאיגוד העובדים הסוציאליים עם ההסתדרות.

חיים פוזנר: אנחנו משלמים בדיוק לפי הסכמי שכר.

חיים פוזנר: בכל התשלומים האחרים אנחנו לא יכולים להשתתף.

שמואל וידר: אנחנו מוכנים להחליף כל עובד סוציאלי שקיים היום במערכת בשכר שלנו בעובד סוציאלי שמר חיים פוזנר יביא לי בשכר שלו, בעובד שיהיה מוכן לעבוד בתנאים כאלה.

חיים פוזנר: האחריות לניהול היא על הרשות המקומית.

שמואל וידר: אבל אף אחד לא מוכן לבוא לעבוד בתנאים כאלה.

שמואל וידר: ראש העיר יסכים איתי, כל עובד סוציאלי שמשרד העבודה והרווחה יביא לי במחיר שלו, אני אקבל אותו ואוציא עובד אחר.

שמואל וידר: לא יהיו עובדים בכלל.

דוד אזולאי: אנחנו מכירים את התופעה, לצערנו הרב.

דוד אזולאי: זה לא רק אצלכם, זה בכל הארץ.

דוד אזולאי: תנאי השכר הם תנאים קשים.

פנחס עידן: לא באים לעבוד ואז הרשות המקומית צריכה לצ'פר אותם.

פנחס עידן: זה המצב.

דוד אזולאי: אנשים מוכשרים וטובים לא יבואו לעבוד בתנאים האלה.

דוד אזולאי: רבותי, יחד עם זה אסור לנו לשכוח, ישנם הסכמי שכר, ישנם תנאים שהם מוכתבים.

דוד אזולאי: זה מה שיש, עם זה עובדים, אין מה לעשות.

פנחס עידן: אדוני היושב-ראש, תנאים ותכתיבים אפשר לקבוע כאשר העובדים מקבלים את השכר בזמן.

פנחס עידן: אם העובד צריך לחכות לשכר שלו 2-3 חודשים, אז צריך לקחת את זה בחשבון.

דוד אזולאי: אתה רוצה להגיד לנו שמשרד העבודה והרווחה לא מעביר את התקציבים שלו בזמן, למרות הדיווח שקיבלנו שהם מעבירים בזמן?

פנחס עידן: את זה לא אמרתי.

פנחס עידן: אבל לא מועבר כסף בשביל להשלים את השכר הנורמלי.

פנחס עידן: לכן אנחנו תמיד בגרעון.

יואל לביא: אני רוצה לפתוח במשהו שקשור לדברי הפתיחה שלך, אדוני היושב-ראש.

יואל לביא: אני מזמין כל ביקורת שהכנסת תמנה, או משרדי הממשלה או הממשלה עצמה, כדי לבדוק את השכר אצלנו.

יואל לביא: אני מצהיר בזאת שאין אצלנו חריגות שכר.

דוד אזולאי: סליחה, יש לכם מבקר?

יואל לביא: יש לי מבקר פנים.

יואל לביא: אני פועל על-פי תוכנית ההבראה.

יואל לביא: יושבת פה גברת רות יוסף.

יואל לביא: כל 3 חודשים אנחנו חצינו צומת, עם בקרה מלווה.

יואל לביא: אני מוכן לכל ביקורת כדי להסיר את העננה הכבדה הזאת.

יואל לביא: כל פעם שאנחנו מתלוננים שיש לנו בעיה של גרעון תקציבי מייד מאשימים אותנו בשכר חריג או ב-40 מיליון שקל שמשרד הפנים הקציב לעיר כרמיאל.

יואל לביא: זה לא אצלנו.

יואל לביא: אנחנו מחוץ לאתנן הזה, שמחלקים בכל המקומות האחרים.

יואל לביא: (בעקבות דוח העוני אמרו לראש עיריית כרמיאל, יושב-ראש מרכז השלטון המקומי, שהוא קיבל ממשרד הפנים 40 מיליון שקל לבניית בניין עיריה מפואר).

דוד אזולאי: עכשיו אני מבין למה בוטלה השביתה ביום חמישי ...

יואל לביא: אדוני היושב-ראש, לנו אין בניין עיריה.

יואל לביא: אני מזמין כל ביקורת, גם של הוועדה הזאת, אם היא תמנה, בכל עת שהיא, בשקיפות מלאה: לבדוק חריגות שכר, לבדוק כל דבר שרק יעלה על דעתכם.

דוד אזולאי: כלומר אתה צריך לתת להם השלמת הכנסה?

דוד אזולאי: נשאל אחרת, כמה השלמת הכנסה אתה נותן?

יואל לביא: אין לי את הנתון כרגע אבל אני נותן השלמת הכנסה לחלק גדול מאוד מהעובדים, בהחלט כן.

יואל לביא: אבל שנדע את הפרופורציות.

יואל לביא: 76% מקבלים מתחת ל-3,000 שקל ברוטו.

מוחמד כנעאן: כלומר רבים לא מקבלים אפילו שכר מינימום.

יואל לביא: 76% בוודאי.

יואל לביא: מי שבמישרה של 100% לא מקבל שכר מינימום.

יואל לביא: לכן יש השלמת הכנסה.

מוחמד כנעאן: זה בניגוד לחוק.

יואל לביא: לא בניגוד לחוק.

יואל לביא: אני רוצה להגיד כמה משפטים לגבי הנושאים שעלו פה.

יואל לביא: משרד הפנים נקודתית מטפל בכל עיר ועיר.

יואל לביא: מאז שהוא נכנס לנושא של תוכנית ההבראה, והוקצב בממשלה הקודמת כ-1.3 מיליון שקל, היה טיפול והיה מעקב נקודתי.

יואל לביא: מאז שהוועדה התחילה לעשות את עבודתה אנחנו עדיין לא חשים שיש איזה שינוי במדיניות כלפי העיר רמלה.

יואל לביא: אני טענתי, ואני ממשיך לטעון, אנחנו מקופחים במענקים שמקציבים לנו.

יואל לביא: אנחנו מדורגים, על בסיס המיפקד האחרון ועל בסיס המידרג של הלשכה המרכזית לסטטיסטיקה, מדורגים נמוך יותר מהעיר לוד.

יואל לביא: אנחנו במקום 86 והעיר לוד במקום 101, קרובה מאוד לעשירון החמישי, אך אנחנו מקבלים פחות ממנה תקציבי סיוע באופן ניכר.

יואל לביא: אני לא חש שיש ירידה בהיקף האלימות, ההיפך הוא הנכון.

יואל לביא: יש חטיפות נשק ממאבטחים בבתי-הספר, כולל בחור בשם בני גביזון שהוא עכשיו פצוע קשה מאוד, שלפני שבוע בערך נחטף נשקו וירו בו שני כדורים.

יואל לביא: שני הקליעים עד לרגע זה נמצאים בגופו.

יואל לביא: מכים גוררי רכב, מאיימים על פקחי בנייה ועל פקחים אחרים.

יואל לביא: דיברו כאן על סחר סמים.

יואל לביא: יש גם סוחרי מכוניות, ללא רישוי כמובן, ואף אחד לא יכול להגיד מה בעצם המסחר שנעשה שם.

דוד אזולאי: לא עסקנו בו אבל הנושא עלה.

דוד אזולאי: לצערי הרב אלה שאמורים לתת את התשובות לא נמצאים כאן.

דוד אזולאי: דבר שני, בעקבות מה שקראתי כאן מסיכום של ישיבה, נאמר שם בפירוש שישנה הוראה מגבוה לא לבצע הריסה.

דוד אזולאי: כשאנחנו מקיימים כאן דיון בוועדה ואני שואל את אנשי המשרד לבטחון פנים שאלות ואומרים לי בפירוש שאין כזאת הוראה, אז משהו לקוי כאן בדיווח של המשרדים.

יואל לביא: אדוני היושב-ראש אני מבקש להעיר.

יואל לביא: אנחנו באנו לפה להציג גם כמה דברים אבסורדיים.

יואל לביא: אני רוצה פשוט לעדכן את הוועדה.

יואל לביא: שום הריסה לא בוצעה מאז הדיון האחרון שבו השתתפנו בכנסת.

דוד אזולאי: אני יודע.

דוד אזולאי: זה לא רק ברמלה.

דוד אזולאי: גם בלוד אותו דבר.

דוד אזולאי: הדבר היותר חמור, לא רק שלא מתבצעת הריסה אלא נמשכת הבנייה הבלתי חוקית.

דוד אזולאי: זאת הבעיה.

דוד אזולאי: הייתי מצפה לפחות, אם לא הריסה אז לפחות הקפאה עד שיימצא איזה פיתרון לבעיה הזאת.

דוד אזולאי: אבל להשאיר את זה ככה פתוח?

דוד אזולאי: זה דבר יותר חמור.

דורון דבורי: הם יודעים שלא יהרסו להם.

דורון דבורי: צריך לאכוף את צווי ההפסקה, אפילו לא צווי הריסה.

דורון דבורי: הרי ברגע ששמים את הלבנה הראשונה בא הפקח ואומר: מתחילה פה בנייה.

דורון דבורי: אנחנו מוציאים צווי הפסקה מינהליים.

דורון דבורי: באותו רגע אם המשטרה היתה באה ועוצרת את אותו אדם, או מחלטת לו את הכלים - - -

דוד אזולאי: אבל סליחה, מה אתה רוצה מהמשטרה ברגע שהם קיבלו הוראות מגבוה לא לפעול?

דוד אזולאי: רבותי, אין לכם מה להלין על המשטרה.

דוד אזולאי: המשטרה ממלאה הוראות.

אמנון כהן: הם קיבלו הוראה רק לא לאכוף צווי הריסה.

פנחס עידן: אדוני היושב-ראש, אתמול הוצאתי מכתב לראש הממשלה, לכל הגורמים, שאני כבר לא מכנס את ועדת בניין ערים, אני מסיר מעצמי את האחריות.

פנחס עידן: זה בעיה של המדינה.

פנחס עידן: אני לא מסוגל להתמודד עם זה.

פנחס עידן: החוק הוא חוק לכולם.

פנחס עידן: אני לא אעשה צחוק מעצמי.

אמנון כהן: מי נתן את ההוראה מגבוה?

קריאה: השר לבטחון פנים אמר את זה בכנסת.

קריאה: השר לבטחון פנים אמר שאין הוראה כזאת.

אמנון כהן: מי זה נתן את ההוראה מגבוה?

אמנון כהן: זה שערוריה.

אמנון כהן: אם זה השר לבטחון פנים, צריך לפטר אותו.

אמנון כהן: איך יתכן שהוא יגיד לא להרוס?

אמנון כהן: חוקרים כבר את נשיא המדינה.

אמנון כהן: מה, הוא יגיד מחר שלא יחקרו את נשיא המדינה?

דוד אזולאי: היום באנו לשמוע בעיקר את משרדי הממשלה, שצריכים לדווח לוועדה מה הם עשו מאז הביקור שלנו.

דוד אזולאי: חבר הכנסת כנעאן, נדמה לי שקיבלת מספיק הזדמנויות לשאול.

דוד אזולאי: אני עוד אתן לך לשאול.

מוחמד כנעאן: שאלתי ולא קיבלתי תשובה.

יואל לביא: עוד נקודה אחת, אם אפשר, אדוני יושב-ראש הוועדה.

יואל לביא: אני מבקש למקד גם את מינהל מקרקעי ישראל בתחום הטיפול שלכם.

יואל לביא: אני 7 שנים כמעט ראש עיריה.

יואל לביא: עד לרגע זה לא יצא מיכרז אחד של מינהל מקרקעי ישראל לשטחי תעסוקה או לאיזורי תעשיה.

יואל לביא: היכולת שלנו לצמצם את הגרעון היא לא בתוספת שטחי מגורים אלא בתוספת של שטחי תעסוקה.

יואל לביא: אלה בעצם "מסבסדים" את עלויות הרווחה והחינוך של הרשות המקומית.

יואל לביא: 7 שנים אנחנו נלחמים.

יואל לביא: יש לנו תב"עות בתוקף אך שום מיכרז של מינהל מקרקעי ישראל לא יצא לצורך שטחי תעסוקה.

עזמי בשארה: מי זה שבונה את מודיעין?

יואל לביא: מודיעין נבנית על-ידי ממשלת ישראל.

יואל לביא: לא על-ידי הוועדה לתכנון ובניה של מודיעין.

פנחס עידן: חבר הכנסת עזמי בשארה, להרוס זה גם לא פתרון.

עזמי בשארה: אבל זה עיר שלמה.

עזמי בשארה: יש הרבה ישובים כאלה, עשרות ישובים, בכל מיני מקומות בארץ.

יואל לביא: צריך לעצור.

יואל לביא: מר אהוד לשם, מהנדס המחוז במשרד הבריאות, דיבר על מט"ש איילון.

יואל לביא: אני כיושב-ראש האיגוד רוצה להגיד משפט אחד.

יואל לביא: אחרי הרבה שנים ונפתולי בתי-המשפט והבג"צים, יש לנו קבלן זוכה שהתחיל את עבודתו.

יואל לביא: מינהלת הביוב מטמטמת את השכל בדרישות חצופות: מי צריך להיות הפרוייקטור, למי הוא צריך לדווח ואיך הוא צריך לדווח, דברים שאינם בסמכותה ולפי דעתי שיקולים זרים מנחים אותה.

יואל לביא: כמעט עד לכדי כך שייאמר לי מנכ"ל האיגוד שהם רוצים שאני אגיד שחבר הכנסת דוד אזולאי, שמופיע אצלם ברשימה, יהיה הפרוייקטור, כי אז הם נהנים מכך.

דוד אזולאי: זה רק דוגמא, נכון?

אהוד לשם: עד לדוגמא כל זה נכון.

יואל לביא: הנה, עוד מישהו אומר את זה, שהוא לא מנכ"ל האיגוד.

יואל לביא: זה מגיע לאבסורדים.

יואל לביא: זה מגיע למצב שמנסים להכתיב לנו ולא מעבירים כספים כדי שאנחנו ניקח את מי שהם רוצים.

יואל לביא: אני מדבר על מינהלת הביוב הארצית.

יואל לביא: זה פרוייקט שמעכב את הפיתוח של רמלה, של לוד, של כל המרחב.

דוד אזולאי: אני מכיר את זה כראש מועצה לשעבר.

עזמי בשארה: שוב זה השר סוויסה.

יואל לביא: זה לא כבוד השר.

יואל לביא: זה מינהלת הביוב.

דוד אזולאי: חבר הכנסת בשארה, אני רוצה שתדע שהדבר הזה היה עוד כשאני הייתי ראש מועצה ושר התשתיות אז לא היה סוויסה.

דוד אזולאי: זה לידיעתך.

יואל לביא: כדי להסיר ספק, משרד התשתיות לא מעורב.

דוד אזולאי: אני מבקש ממך שבעניין הזה תוציא לנוגע בדבר מכתב עם העתק אלי ואני אתייחס לזה.

דוד אזולאי: אני חושב שאתה מעלה כאן טענה קשה מאוד.

דוד אזולאי: ראוי לקבל את תגובת הנוגעים בדבר.

דוד אזולאי: זה לא רק נוהל לא תקין.

דוד אזולאי: זה גובל בפלילים.

עזמי בשארה: את זה אנחנו יכולים לזרז.

יואל לביא: אני מבקש, אם תוכל גם לקדם את העניין של מינהל מקרקעי ישראל, לברר למה הם לא מוציאים מיכרזים לתעסוקה.

יואל לביא: והנושא האחרון שעלה פה זה הנושא של משרד העבודה והרווחה.

יואל לביא: אני מוכרח להגיד שהם עוסקים בפיילוטים.

יואל לביא: הם לא יכולים לתת מענה כניראה לכלל ציבור בישראל והם הולכים על השיטה של פיילוט.

יואל לביא: בצורה כזאת מקדמים ומרחיבים שירותים.

יואל לביא: לפחות אנחנו נהנינו מכך.

יואל לביא: אני חושב שמנכ"ל משרד העבודה והרווחה ושר העבודה והרווחה ראויים לשבח בכל מה שקשור לטיפול בעיר רמלה.

יואל לביא: הם עושים את זה ברגישות רבה מאוד.

יואל לביא: אני חושב שלאורך 4-3 השנים האחרונות באמת הכפילו ריאלית את ההשקעות בתחום הרווחה.

יואל לביא: נכון מה שהציג פה גזבר עיריית לוד, בין השאר, שכל תוספת תקן עולה לנו יותר.

יואל לביא: אבל כיוון שאלה צרכי הציבור ואנחנו צריכים לשרת אותם, אנחנו עושים את זה.

פנחס עידן: אין לי הרבה מה להוסיף על מה שכבר נאמר.

פנחס עידן: אמרתי, טוב שיש את הדיונים של ועדת הפנים, אני מברך על זה, אדוני היושב-ראש.

פנחס עידן: צריך לעקוב אחרי משרדי הממשלה, שאכן החליטו לטפל בנו נקודתית.

פנחס עידן: צריך לטפל מוקדם ככל האפשר כי יהיה מאוד קשה אחר-כך לתקן את המצב.

פנחס עידן: בנושא הבנייה הבלתי חוקית: אני מבין את חברי הכנסת הערביים שקמו פה.

מוחמד כנעאן: עוד לא אמרנו מילה.

דוד אזולאי: הם לא אמר כלום.

דוד אזולאי: האמן לי שגם הם לא יתנו את ידם לבנייה בלתי חוקית.

פנחס עידן: אני כראש עיריית לוד, עם חברי מועצת העיריה, קיבלנו החלטה אמיצה.

פנחס עידן: חשבתי שלהרוס זה לא הפיתרון.

פנחס עידן: אי אפשר להרוס 1,000 בתים ולהיכנס למלחמת עולם.

פנחס עידן: אבל המיגזר הערבי צריך להבין, קודם כל צריך לעצור את הבנייה.

פנחס עידן: היה הסכם ג'נטלמני בינינו, שהם עוצרים את הבנייה ובמקביל אנחנו מכינים תוכניות מיתאר.

פנחס עידן: ואכן, אם תרשה למהנדסת היא תציג לך שאכן הכנו תוכניות מיתאר באיזור השכונות הערביות.

פנחס עידן: אבל אין היענות של המיגזר הערבי להגיש תוכניות.

דוד אזולאי: תוכנית המיתאר שלכם כבר מאושרת?

פנחס עידן: היא נמצאת בהפקדה ויש הסכם בינינו לבין הוועדה המחוזית, שכאשר התוכנית כבר נמצאת בהפקדה יש אפשרות לתושבים להגיש את התוכניות, עוד לפני שהיא מאושרת, היות והתוכנית נעשתה במשותף עם נציגי השכונות.

פנחס עידן: צילמנו תמונת מצב ולפיה עשינו את תוכנית המיתאר.

פנחס עידן: זה אמור להפסיק את הריסת הבתים באותן שכונות.

עזמי בשארה: למה נציגי השכונות לא נענים לדרישה להגיש תוכניות מיתאר?

אלי סער: כי צריכים לשלם הרבה כסף.

פנחס עידן: נציגי השכונות לא נענים.

פנחס עידן: דבר ראשון הם בנו על דעת עצמם.

פנחס עידן: אין ספק שבאיזורים האלה אין פיתוח ותשתיות, לא כבישים, לא מדרכות, לא ביוב, אין כלום.

פנחס עידן: ואז אומרים: תיבנו לנו את התשתיות ואחר-כך נבוא ונשלם.

פנחס עידן: אבל זה בלתי אפשרי.

פנחס עידן: בטח שעיריית לוד לא תוכל לסבסד את הפיתוח של אותן שכונות.

עזמי בשארה: אדוני היושב-ראש, לא שמעתי את הדיווח על מה שעשו משרדי הממשלה.

עזמי בשארה: רשמתי לי כמה דברים ששמעתי ולמדתי מהדיון אבל לא שמעתי מה נעשה.

עזמי בשארה: שמעתי רק את סוף הדיווח, אבל לא בסדר גודל שחשבתי שנישמע בישיבה כזאת, כאשר באים משרדי הממשלה עם תיאום מערכתי לפתור בעיה בלוד וברמלה (הייתי מוסיף לזה גם את עכו).

עזמי בשארה: יש לי תגובה קצרה על כך שהיתה פתאום סערה וכולם צעקו בעניין הריסת בתים.

עזמי בשארה: אנחנו לא ניתן שהפיתרון יהיה הריסת בתים, פשוט מאוד.

עזמי בשארה: אין דבר כזה: להרוס, להרוס ולהרוס.

פנחס עידן: אבל תעצרו את הבנייה.

דוד אזולאי: אני חושב שלחבר הכנסת עזמי בשארה מגיע שלא נפריע לו.

דוד אזולאי: הוא ישב כאן ושמע את כולם בקשב רב.

עזמי בשארה: למדתי על זה.

עזמי בשארה: התרשמתי מכמה דברים מעניינים שאפשר לעשות.

דוד אזולאי: חבר הכנסת בשארה, תסכים איתי, אני לא מדבר כרגע על הריסה, אבל לפחות הקפאת מצב - את זה אנחנו חייבים.

עזמי בשארה: צריך להקפיא וצריך שנציגי האנשים המעוניינים בדבר ייפגשו עם נציגי האוכלוסיה.

עזמי בשארה: הלוואי שהיו כאן נציגי האוכלוסיה.

עזמי בשארה: נכון שנציגי האוכלוסיה העירונית הם ראשי הערים אבל אני מדבר על נציגי השכונות.

עזמי בשארה: לדעתי צריכים לשבת ולמצוא פיתרון ולא לצאת לשום מעשים פזיזים לפני שמגיעים לפיתרון מה היא האלטרנטיבה לבניה הבלתי חוקית בשכונות הערביות.

עזמי בשארה: אם אין אלטרנטיבה לבניה בלתי חוקית, פשוט לא ניתן להרוס.

עזמי בשארה: אני מצהיר את זה פה.

עזמי בשארה: תבינו את זה איך שאתם רוצים.

עזמי בשארה: אני לא בעד בניה בלתי חוקית.

עזמי בשארה: אני רוצה אלטרנטיבה ציבורית לדבר הזה.

עזמי בשארה: מי שבונה עיר כמו מודיעין יוכל להציע אלטרנטיבות.

עזמי בשארה: מי שבונה ישובים חדשים, על פני הקרקע פתאום קמות ערים חדשות, יכול להציע אלטרנטיבות לבניה בלתי חוקית.

עזמי בשארה: אבל אין פתרונות ציבוריים ובמקביל יש מדיניות של להרוס, להרוס, להרוס.

עזמי בשארה: ממש היה מעניין.

עזמי בשארה: אפילו כשדיברו על הסמים לא היתה כזאת התלהבות: "להרוס", ו"לא נותנים לנו" וכולי.

עזמי בשארה: האם זה נושא הפשיעה העיקרי בלוד וברמלה, הבנייה הבלתי חוקית?

עזמי בשארה: הבניה הבלתי חוקית זה לא עניין של תחביב.

עזמי בשארה: אולי יש אוכלוסיות מסויימות שבאות מאיזורים מסויימים שאין שם תוכניות לבנייה, נכון.

עזמי בשארה: אבל בעיקר בניה בלתי חוקית אומרת באמת שאין תשתיות, שאין מתנ"ס, אין ביוב מסודר, אין מדרכות, אין כלום.

עזמי בשארה: בניה בלתי חוקית אומרת - בעתיד פשיעה, כי זה חברה צפופה, חברה בלי שירותים.

עזמי בשארה: אני אומר את זה גם לתושבים.

יואל לביא: חבר הכנסת בשארה, בג'ואריש כבר יש מדרכות.

דוד אזולאי: חבר הכנסת עזמי בשארה, מתי ביקרת ברמלה בפעם האחרונה?

עזמי בשארה: ברמלה ובלוד ביקרתי כמה פעמים.

עזמי בשארה: לאחרונה הייתי שם לפני 2-3 חודשים.

עזמי בשארה: לא הייתי בסיור שלכם אבל יש לי סיורים משלי.

דוד אזולאי: יש שיפור ניכר ברמלה.

אמנון כהן: תסכים איתי שלא יכולה להיות החלטה גורפת שלא הורסים, שלא מקיימים צווי הריסה.

עזמי בשארה: שר המשפטים והשר לבטחון פנים החליטו להקים ועדה שתדון בנושא מדיניות הריסת הבתים בארץ בכלל, לא רק בלוד וברמלה.

עזמי בשארה: בינתיים נתנו הוראה להפסיק את ההריסות עד שייגיעו למסקנה מה עושים בכלל בנושא הריסת בתים.

עזמי בשארה: לוד ורמלה זה רק שני מקומות.

עזמי בשארה: יש עוד מקומות.

עזמי בשארה: צריך למצוא חלופות.

עזמי בשארה: אין דבר כזה שיש רק פיתרון אחד, להרוס.

עזמי בשארה: אני אומר לך שזה לא יהיה הפיתרון.

יואל לביא: חבר הכנסת בשארה, אם אני אבנה עכשיו בית בלתי חוקי גם תשתטח לפני הטרקטור ותימנע את הריסתו?

עזמי בשארה: לא, כי אין לך בעיה חברתית כללית בנושא בניה.

עזמי בשארה: יש לך מדינה שבונה.

יואל לביא: למה אתה מקפח אותי?

עזמי בשארה: זה אוכלוסיה שאין עבורה שום בניה ציבורית.

עזמי בשארה: לך איו בעיה כזאת.

יואל לביא: ברמלה אין בעיה כזאת למגזר הערבי.

יואל לביא: יש שוויון הזדמנויות.

יואל לביא: הוא יכול לבנות איפה שהוא רוצה.

עזמי בשארה: אין תכנון של בניה ציבורית.

איוב קרא: אני עוקב אחרי הבעיה עוד לפני שנבחרתי לכנסת.

איוב קרא: אני חושב שזאת בעיה שמשליכה מעבר ללוד ורמלה.

איוב קרא: הבעיה שם משליכה על כל הארץ.

איוב קרא: אי אפשר להפיל את זה על צד זה או מגזר זה או אחר.

איוב קרא: צריך לפתור בעיה שלדעתי היא בנשמתנו.

איוב קרא: אנחנו ביקרנו בלוד וברמלה כבר כמה פעמים.

איוב קרא: לדעתי הם ממצים את המקסימום מבחינת הפוטנציאל שלהם באמצעים וביכולות שלהם, בכל הדברים שעומדים לרשותם.

איוב קרא: אפילו הייתי אומר שברמלה ראש הרשות מנצל את האמצעים שיש לו מעל ומעבר לכל פרופורציה כדי להעמיד פחות או יותר את העיר על הרגליים.

איוב קרא: לא כך פני הדברים בלוד, שלדעתי שם המצב קטסטרופלי.

איוב קרא: לא אשם בו ראש העיריה כמובן.

איוב קרא: זה בעיה מתמשכת.

איוב קרא: אני הופתעתי מהשר לבטחון פנים, כשאמר במליאת הכנסת, ואני מאוד תקפתי אותו על זה, שאי אפשר לאכוף את החוק במקומות כאלה.

איוב קרא: אם יש אנרכיה, זה פוגע בכל אדם באיזור.

איוב קרא: אם יש חוק, צריך לכבד אותו.

איוב קרא: את הבעיה של בניה בלתי חוקית לדעתי ניתן לפתור בכיוון אחד: שכל הצדדים יגיעו להסכמה שמה שנבנה עד היום לא ייהרס.

איוב קרא: יבואו וייטפלו בבעיה באופן כוללני ונקודתי ויעמידו את העסק על הרגליים.

איוב קרא: לדעתי היו ערים במצב הרבה יותר קשה.

איוב קרא: לא צריך לאבד את התקווה.

איוב קרא: האם מישהו זוכר איך מעלות היתה נראית פעם או איך היו פעם טבריה וקריית שמונה?

איוב קרא: היו מצבים הרבה יותר קשים מאלה בהם אתם נמצאים היום.

איוב קרא: אני בטוח שאם לא תיפתרנה הבעיות של לוד ורמלה זה ישליך בסופו של דבר על אווירה מכוערת בכל מדינת ישראל, לדעתי.

דוד אזולאי: לגבי הצעת החוק שהצעת, היא יכולה לבוא אחר-כך.

דוד אזולאי: אבל היות ומשרד ראש הממשלה טרם פירסם את הערים שהולכות לקבל טיפול נקודתי ולקבל איזורי עדיפות, אני מציע שבינתיים נמתין בסבלנות.

אמנון כהן: אנחנו צריכים לפעול לפני שייחליט.

דוד אזולאי: יש התכתבות עניפה.

דוד אזולאי: גם הצעת החוק שאתה הולך להכין היא הצעת חוק שהיא ארוכה ומתמשכת.

דוד אזולאי: אני מאמין שזה עניין של זמן קצר עד שמשרד ראש הממשלה יפרסם את הרשימה.

יואל לביא: אולי לחלופין שוועדת הפנים היום בסיכום הדיון תקרא לראש הממשלה להכניס את רמלה ולוד לאיזורי עדיפות.

איוב קרא: אנחנו בסיכום נקרא לראש הממשלה.

איוב קרא: אבל אני חושב שמעבר לקריאה, שיידע שאם לא יהיה הדבר זה, לא תהיה ברירה אלא להגיש הצעת חוק ברוח הדברים הללו, כדי להעמיד סוף סוף את הערים האלה, שהן בעצם מיפגע חברתי-כלכלי-תברואתי במדינת ישראל, על הרגליים.

מוחמד כנעאן: לא קיבלתי כאן תשובה לגבי הנושא של הרווחה, לא מנציג משרד העבודה והרווחה וגם לא מראשי העיריות, בנושא העובדים הסוציאליים.

מוחמד כנעאן: שמעתי על המספר הכולל של העובדים הסוציאליים אבל לא קיבלתי תשובה לגבי העובדים הסוציאליים בשכונות הערביות.

יואל לביא: זה לא נכון.

יואל לביא: אני לא מסוגל לתת עכשיו מספר אבל השירותים פתוחים לכולם באופן שווה ויש לנו גם עובדים מיוחדים למיגזר הערבי.

מוחמד כנעאן: מר יואל לביא, אני יודע שהשירותים פתוחים לכולם אבל חשוב גם, לשכונות הערביות יש בעיות ספציפיות, ואתה יודע את זה, והן צריכות גם טיפול ספציפי.

מוחמד כנעאן: אתה הזכרת כאן 64 תקנים ברמלה ו-69 תקנים בלוד.

מוחמד כנעאן: ביקשתי לדעת מה מתוך התקנים האלה הם עובדים סוציאליים ערביים שעובדים עם הציבור הערבי בערים לוד ורמלה.

מוחמד כנעאן: לא קיבלתי תשובה עדיין.

אמנון כהן: אני רוצה לעזור לך בשאלה הזאת.

אמנון כהן: הם ישמחו לקבל אבל צריכים לשבת עם מר יגאל בן-שלום, עם מנכ"ל משרד העבודה והרווחה, ולדאוג לתקנים יעודיים לאוכלוסיה הערבית.

מוחמד כנעאן: אני שאלתי כמה מתוך התקנים הנמצאים כיום בערים לוד ורמלה, כמה עובדים סוציאליים ערביים יש שם שמטפלים בשכונות הערביות?

מוחמד כנעאן: אני לא שואל על דברים קוסמטיים.

יואל לביא: אני לא יכול לתת את התשובה כעת אבל יש נתון.

דוד אזולאי: אני מציע לך בעניין הזה, חבר הכנסת מוחמד כנעאן, היות ולראש העיריה כרגע אין נתונים כאן, ואני מבין אותו, אפשר לפנות לראש העיריה בכתב ובוודאי שהוא ישמח לענות לך.

מוחמד כנעאן: כבוד ראש העיריה עושה מה שהוא רואה לנכון אבל בלי שום קשר, אנחנו מדברים על הבעיות הקשות של לוד ורמלה, לא רק בנושא הרווחה, בכל הנושאים.

מוחמד כנעאן: אבל מאחר ואנחנו מדברים על נושא של סמים, שהוא נושא כאוב מאוד וקשה מאוד, ושמענו כאן נתון על אחוז המשתמשים בסמים בקרב ילדי בתי-הספר, אז כמובן שצריך להגדיל את מספר העובדים הסוציאליים בשכונות האלה.

אמנון כהן: היא תשובה רגילה.

אמנון כהן: לא משהו מיוחד.

מוחמד כנעאן: אני קראתי את הדוח של מבקר הפנים בעיריית רמלה.

מוחמד כנעאן: הדוח שלו מדווח על מקרה המנהל שגובל בפלילים, כי מדובר על גניבות, על שוחד ועל שחיתות.

מוחמד כנעאן: עד היום משרד החינוך לא מצא לנכון אפילו להשעות את המנהל לשבועיים.

מוחמד כנעאן: אני מבקש שתצא מכאן קריאה באופן חד-משמעי וברור להוציא את המנהל לאלתר מהמערכת.

מוחמד כנעאן: אין מקום למנהל כזה במערכת החינוך לדעתי.

אהוד זקסנברג: כשהוועדה הזאת תגמור את העבודה לא ישארו שטחים פתוחים.

אהוד זקסנברג: אין שטחים.

אהוד זקסנברג: הם נאכלים עכשיו.

מוחמד כנעאן: מי שאשם זה אתה ולא אותם תושבים.

מוחמד כנעאן: אתה אשם ומשרדי הממשלה אשמים, משרד הפנים, ועדות התכנון והבניה - המקומית, המחוזית והארצית.

מוחמד כנעאן: הם אשמים בנושא הזה כי עד היום הזה אין תוכנית מיתאר שכוללת את השכונות הערביות.

אהוד זקסנברג: יש תוכנית מיתאר ויש לנו תב"עות שמכשירות את כל השטחים.

אהוד זקסנברג: גם בגן חקל וגם בג'ואריש ישנה תב"ע.

מוחמד כנעאן: שמעתי כעת מראש העיריה שהתוכנית רק עכשיו הופקדה.

מוחמד כנעאן: על מה אתה מדבר?

יואל לביא: זה בלוד.

יואל לביא: לא ברמלה.

יעקב גלויברמן: - - -

מוחמד כנעאן: אני אומר מה שאני חושב לנכון.

מוחמד כנעאן: מי שיש לו הערה, שיעיר לי בסוף דברי.

יעקב גלויברמן: אני מכבד אותך.

יעקב גלויברמן: רק רציתי להגיד לך - - -

מוחמד כנעאן: תן לי לדבר.

מוחמד כנעאן: זה מה שאני יודע.

יעקב גלויברמן: אתה לא יודע.

דוד אזולאי: עם כל הכבוד לך, אתה לא יכול להגיד לחבר כנסת "אתה לא יודע".

דוד אזולאי: אנא ממך.

יעקב גלויברמן: אולי הוא לא היה שם.

דוד אזולאי: חבר כנסת מדבר.

דוד אזולאי: תאפשר לו לסיים את דבריו.

מוחמד כנעאן: אדוני סגן ראש העיריה, הייתי בלוד יותר ממך, תאמין לי.

מוחמד כנעאן: אני מכיר את המצב בלוד לא פחות ממך.

מוחמד כנעאן: אתה לא מכיר את השכונות הערביות כמו שאני מכיר אותן.

מוחמד כנעאן: לכן גם אתה צריך לשמוע, עם כל הכבוד לך.

מוחמד כנעאן: אני חושב שהיום מי שצריך לתכנן את השכונות האלה, את תוכניות המיתאר שלהן, בצורה מסודרת ומקיפה, שתכלול את המצב הקיים, אני חושב שזה הוועדות המקומיות ומחוזיות.

מוחמד כנעאן: ואז אתה יכול לבוא ולדרוש מהציבור הערבי באותן ערים לבנות בהתאם לתוכנית המאושרת, שמאפשרת הפשרת קרקעות לבנייה לזוגות צעירים, לבנייה במקום, שמאפשרת שטחים ירוקים, שמאפשרת שטחים ציבוריים לאותן שכונות.

מוחמד כנעאן: רק שלשום הייתי בלוד.

מוחמד כנעאן: כשאני מגיע לשם אני מרגיש כאילו חזרתי 50 שנים אחורה.

מוחמד כנעאן: זה כמו מחנות פליטים.

מוחמד כנעאן: אפילו מחנות הפליטים נראים יותר טוב מהמצב בלוד וברמלה.

אהוד זקסנברג: בתצ"א הזה של רמלה יש פתקים שמסומנים באדום.

אהוד זקסנברג: הפתקים האלה הם 7 תיקי הריסה על פרוייקטים שמתבצעים בבנייה לא חוקית באתרים השונים.

אהוד זקסנברג: מתוך ה-7 האלה, 3 זה בכייה לדורות כי זה גריסת קרקע.

אהוד זקסנברג: למה זה גריסת קרקע?

אהוד זקסנברג: מכיוון שבפרוייקט הזה מדובר על קרקע שהיתה מיועדת לגן ילדים בלב רמלה, באמצע העיר העתיקה, במקום שאתה דיברת עליו, שצריך ליצור תנאים לתרבות ולחינוך.

אהוד זקסנברג: אם כך, מקום לתרבות ולחינוך באיזור הזה של רחוב ביאליק ברמלה אני כבר לא יכול לתת כי זאת הקרקע האחרונה שנגרסה על-ידי מפר חוק.

אהוד זקסנברג: יש פה תאריכים.

אהוד זקסנברג: הוא בנה בניין בן 3 קומות.

אהוד זקסנברג: הוא התחיל ב-18.5 - - -

יואל לביא: יש לי הקצבה ל-2 גני ילדים למיגזר הערבי ואין לי איפה להניח אותם.

אהוד זקסנברג: ב-22.6 הוא סיים קומה שלישית.

אהוד זקסנברג: לכל אורך התהליך, בניירת שיש לנו אנחנו יכולים להציג בקשות למשטרה לגיבוי.

אהוד זקסנברג: גם יש איזה החלטה באותו סיכום עם הממ"ז, שבא ואומר: אני במשפחה הזאת לא יכול לגעת, מה גם שיש החלטות ממשלה כאלה ואחרות.

אהוד זקסנברג: באף אחד מהתהליכים - לא בצו הפסקה מינהלי, לא בחליטת כלים כדי למנוע עשייה בשטח, לא בצו הריסה מינהלי - אני לא יכול להיעזר במשטרה.

אהוד זקסנברג: עכשיו נקבעות עובדות שלא רק מטרפדות פרוייקטים של יהודים לעומת ערבים.

אהוד זקסנברג: במקום הזה אמור להיבנות גן ילדים.

אהוד זקסנברג: במקום הזה שנמצא בגן חקל היה אמור להיות פארק ומקום שתיכננו אותו לשינוי למתנ"ס.

אהוד זקסנברג: אני מדבר על צילום שצולם ב-22.12, שרואים את הקידוחים ואני קראתי למשטרה לבוא ולסייע לי.

אהוד זקסנברג: ב-26.12 כבר יש עמודים וקורות.

אהוד זקסנברג: אגב, אם נצא עכשיו לשטח כבר תיראה קומה שניה ושלישית.

אהוד זקסנברג: כאן אנחנו יושבים ומדברים ושם זה הולך ונבנה.

דורון דבורי: יש תלונות של תושבי גן חקל עצמם, שהם בוכים ואומרים: תפסיקו את זה! הם הורסים לנו את השכונה.

יואל לביא: בשטח ציבורי שהיה מיועד לבית-ספר, במיתחם שסמוך לקרקע שהיתה למשפחת קראג'ה, בית-ספר מתוקצב, פתאום צץ שם בניין.

פנחס עידן: בלוד זה אותו דבר.

דוד אזולאי: יושב פה היועץ המשפטי של העיריה.

דוד אזולאי: אני שואל, האם אין שום אפשרות למנוע את זה?

דוד אזולאי: סתם כך באים ומקימים בניין פרטי על מקום שמיועד לגן?

אהוד זקסנברג: אין שום אפשרות.

אהוד זקסנברג: בנושא הזה יש לי כאן דוגמא מאתמול בבוקר.

אהוד זקסנברג: אתמול אחר הצהרים דיברתי עם יוני, שהוא אחראי במשטרה על מתן עזרה וסיוע לעיריה.

אהוד זקסנברג: אותו יוני אמר לי: סליחה, אני לא יכול לבוא לעשות לך צו הפסקת עבודה, לא יכול לעשות שום דבר.

אהוד זקסנברג: אני דיברתי בטלפון, הסגן שלי דיבר בטלפון, שנינו דיברנו.

אהוד זקסנברג: אין סיוע של המשטרה בכל מקרה.

אהוד זקסנברג: אז אפשר לשכוח מזה.

אהוד זקסנברג: זה גריסת קרקע.

אהוד זקסנברג: גריסת קרקע נוספת אנחנו רואים בג'ואריש.

אהוד זקסנברג: יש פה מקום לגן ילדים ויש עכשיו כיבוש, בניין שנבנה כרגע.

אהוד זקסנברג: אפשר לקחת מסוק ולראות את זה.

אהוד זקסנברג: זה לא יהיה גן ילדים, לא ליהודים ולא לערבים.

אהוד זקסנברג: אגב, בתשובה למה שהעלה כאן חבר הכנסת כנעאן, ברמלה המצב אולי לא דומה ללוד, אבל כל השטחים שלנו מכוסים בתב"עות, גם שטחים של יהודים וגם שטחים של ערבים.

אהוד זקסנברג: בג'ואריש טרחתי לאפשר תרש"צ(?) שמתעד מצב קיים.

אהוד זקסנברג: אני אומר לו: בוא אלי לרשות, לך למינהל, סגור את הזכויות שלך, ותיבנה 2-3 קומות, אך מעולם זה לא זכה לשום שיתוף פעולה.

אהוד זקסנברג: עשינו לזה יחסי ציבור מול המנהיגות הערבית במקום.

אהוד זקסנברג: בגן חקל - בדיוק אותו דבר.

אהוד זקסנברג: יש לי תב"עות, אבל התב"עות האלה נאכלות.

אהוד זקסנברג: לא יהיו שטחים חומים או ירוקים שם.

דוד אזולאי: חברי הכנסת עזמי בשארה ומוחמד כנעאן, אני רוצה שתשמעו מה שאמר כרגע מהנדס העיריה.

דוד אזולאי: הם אומרים שראש העיריה קיבל מימון לבניית שני גני ילדים ואין לו אפשרות לבנות.

יואל לביא: וגם בית-ספר יסודי בגן חקל.

דוד אזולאי: הוא לא יכול היום לבנות בגלל בנייה בלתי חוקית.

דוד אזולאי: שימו לב איך הדברים גורמים בעקיפין פגיעה באוכלוסיה שכולנו בוכים על כך שהיא במצוקה קשה.

יואל לביא: גן חקל היא אחת השכונות הכי שקטות בעיר.

יואל לביא: להערכתי בעקבות הבניה הבלתי חוקית שם אנחנו על סף סכסוך דמים בגן חקל, שאנשים חיים שם 47 שנים בלי שום בעיה.

יואל לביא: אנחנו עוד מעט, תוך חודש-חודשיים, בגלל הבניה הבלתי חוקית הזאת ניקלע לסכסוכי דמים.

דורון דבורי: הפנינו בקשה ליועץ המשפטי לממשלה כדי לקבל חות דעתו בקשר לבעיות האלה של צווי הפסקה, חליטת כלים וצווי הריסה מינהליים.

דורון דבורי: אולי חברי הוועדה יוכלו לסייע.

דוד אזולאי: אבקש ממך לשלוח אלי העתק של המכתב שנשלח ליועץ המשפטי לממשלה.

יעקב גלויברמן: בפרדס ניר (שכונת הרכבת) הולכת ונבנית שכונה.

יעקב גלויברמן: בד בבד לתוכניות גם נבנית שכונת נווה שלום, כדי לחסל את הפחונים.

יעקב גלויברמן: אנחנו יודעים שאדם שגונב הולך לבית-סוהר.

יעקב גלויברמן: אז אנחנו נבוא ונגיד: לא, אל תכניסו אותו לבית-סוהר?

יעקב גלויברמן: הוא גנב?

יעקב גלויברמן: אין דבר.

יעקב גלויברמן: אדם שרוצה לבנות ללא רישיון, בשיא חוצפתו - הכותרת צריכה להיות: אל תיבנו על המדרכות, מותר רק על הכביש?

יעקב גלויברמן: לא יתכן שלאור היום אנשים יבואו וייבנו על שטחים של המינהל, שכל אחד יעשה מה שהוא רוצה.

יעקב גלויברמן: תאמינו לי, אני גר עם ערבים בלוד הרבה שנים, חבר מאוד טוב איתם.

יעקב גלויברמן: אני חושב שדו-הקיום בלוד יכול להיות דוגמא, וגם ברמלה.

יעקב גלויברמן: אבל איך אמרו לי כמה נכבדים אצלכם, נכבדים מאוד חשובים, ואני גרתי בתוך פרדס ניר לפני 25 שנים, כמו אחים: כאשר בן אדם בונה בניה בלתי חוקית ונותנים לו לגיטימציה, באופן אוטומטי מותר לו לגנוב ומותר לו לשדוד, מותר לו כבר הכל.

יעקב גלויברמן: זאת הפקרות.

יעקב גלויברמן: עיריית לוד עושה את כל המאמצים לפעול, גם עיריית רמלה, אבל ההפקרות גוברת וגוברת.

עזמי בשארה: המקרים החריפים האלה פורסמו בעיתון.

אלי סער: אני רוצה לתקן נתון אחד.

אלי סער: אדוני היושב-ראש, קיבלת מכתב ב-29 לחודש.

אלי סער: מאז הישיבה שהיתה כאן בחודש נובמבר, נבנו 15 התחלות בנייה.

אלי סער: מתחילת השנה יש עד 70 התחלות בניה בלתי חוקית.

דוד אזולאי: דע לך שאני הולך לטפל בנושא הזה.

עזמי בשארה: האם פרסמתם לאוכלוסיה שהולכים לבנות באותו שטח גן ילדים ובית-ספר?

יואל לביא: בוודאי.

3259: בקצרה אני רוצה להתייחס לדברים שנאמרו פה, בעיקר על-ידי אנשי רמלה בראשות ראש העיריה.

3259: בעניין הבניה הבלתי חוקית אסור לשכוח מה היה ברמלה לפני כמה שנים.

3259: היה טיפול מאוד מאסיבי של המשטרה בג'ואריש.

3259: נפתרה בעיית הדמים הקשה מאוד שהיתה בג'ואריש.

3259: היום נעשית שם פעילות.

3259: נכון, צודק ראש העיריה, היתה בעיה קשה עם חטיפת נשק ממאבטחים.

3259: נתפסה חוליה, שני בגירים וקטין אחד, עם נשק.

3259: נעצרה חוליה אחרי פעילות מאוד ממושכת של יחידות סמויות של מחוז מרכז בעקבות הבעיה שנוצרה.

3259: אתמול נתפס נשק, 16M שנחטף מאזרח ברמלה.

3259: יש פעילות מאסיבית.

3259: אי אפשר לפתור את הבעיות בערים רמלה ולוד בכמה ימים.

3259: אי אפשר להפוך את רמלה לסביון פתאום.

3259: זה תהליך.

3259: לגבי הבניה הבלתי חוקית: העסק הוא די מורכב.

3259: קודם כל צריך להבין שהמשטרה נותנת סיוע.

3259: המשטרה לא הורסת.

דוד אזולאי: אני מציע שלא תספר לנו כאן על הפרוצדורה.

דוד אזולאי: אנחנו מכירים אותה, למדנו אותה.

דוד אזולאי: הבעיה היא בעיה ובואו לא נתעלם ממנה.

3259: אני אתייחס לזה.

3259: הבעיה היא קשה מאוד.

3259: צריך להפסיק את התחלות הבניה וצריך למנוע את החרפת המצב.

3259: הבעיה היא קשה והיא ברמה לאומית.

3259: אבל גם לרשות המקומית יש פה תקלות.

3259: למשל הבית שמדברים עליו בגן חקל, אחרי 4 חודשים דווח על הקמתו ומי שדיווח היה קצין ניהול של משטרת רמלה.

אהוד זקסנברג: זה לא נכון.

דורון דבורי: אנחנו מדברים על המבנה ליד הכלא.

3259: זה לא משנה.

3259: איתור הפרטים בתחילתם הוא לקוי.

3259: יש גם חשש, מוצדק או לא מוצדק.

3259: בחלק מהמיקרים עיריית רמלה ביוזמתה מגיעה לכל מיני סידורים ומושכת מאיתנו תיקים.

3259: חלק גדול מהתיקים נמצא בדיון בבית-המשפט.

דוד אזולאי: אני לא רוצה לעשות כאן בירורים בין המשטרה לבין הרשות המקומית.

דוד אזולאי: זה לא המקום.

דוד אזולאי: זה לא תפקידי.

דוד אזולאי: אני לא אעשה את זה.

דוד אזולאי: תודה.

מוחמד כנעאן: יש לי הצעה לראשי הערים לוד ורמלה.

מוחמד כנעאן: המצב שהוצג לנו הוא מצב קשה מאוד וחמור מאד.

מוחמד כנעאן: אני מציע לקיים ישיבה במשרדי שני ראשי הערים עם חברי הכנסת הערבים, עם חברי מועצת העיריה הערבים בכל ישוב וישוב ועם עוד כל מיני נכבדים.

מוחמד כנעאן: אנחנו מוכנים לתרום את חלקנו בנושא הזה.

דוד אזולאי: אנחנו ניגשים לסיכום הדיון.

דוד אזולאי: 1) ועדת הפנים ואיכות הסביבה קיבלה דוח ממשרדי הממשלה השונים לגבי לוד ורמלה ולצערי המסקנה, פרט למשרד לבטחון פנים ומשרד הפנים לא שמענו על מתן עדיפות לערים אלו על-ידי משרדי הממשלה השונים הנוגעים בדבר.

דוד אזולאי: 2) ועדת הפנים ואיכות הסביבה קוראת למשרד החינוך להקצות משאבים למיגור נגע הסמים בבתי-הספר לאור הנתונים הקשים ששמענו ממנהלת המחוז וממפקד המרחב.

דוד אזולאי: 3) ועדת הפנים ואיכות הסביבה מעריכה ומחזקת את המשטרה על פעילות המשרד לבטחון פנים למיגור תופעת הסמים בערים לוד ורמלה.

דוד אזולאי: 4) ועדת הפנים ואיכות הסביבה רואה בחומרה את חוסר הפעילות של משרדי הממשלה בכל הקשור לאכיפת חוקי הבניה.

דוד אזולאי: 5) יש לעשות תיאום מערכות בכל הנוגע למלחמה לחיסול נגע הסמים.

דוד אזולאי: הוועדה ממליצה לראשי הערים - אני ממליץ לכם לקחת את הדברים לתשומת לבכם.

דוד אזולאי: אתם מכירים את הפתגם "אם אין אני לי מי לי" - שיימנו גורם מתאם בין המשרדים השונים.

דוד אזולאי: להערכתי רק זה יכול להיות הפיתרון.

דוד אזולאי: גורם מתוך הרשות המקומית שיהיה הגורם המתאם בין המשרד לבטחון פנים, בין משרד העבודה והרווחה ובין משרד החינוך, על מנת למגר את התופעה הזאת.

דוד אזולאי: 6) ועדת הפנים ואיכות הסביבה פונה אל משרד העבודה והרווחה לתגבר פעילות ולהוסיף תקנים לרמלה ולוד לאור המצוקה הקשה שבה הן נתונות.

דוד אזולאי: 7) ועדת הפנים ואיכות הסביבה פונה למשרד החינוך ולמשרד העבודה והרווחה להכיר בלוד ורמלה כערים בעדיפות לאומית, או לטיפול נקודתי.

דוד אזולאי: 8) ועדת הפנים ואיכות הסביבה פונה לשר לבטחון פנים ומבקשת לקבל המלצות ותוצאות ועדת השרים בנושא הריסת המבנים.

דוד אזולאי: 9) ועדת הפנים ואיכות הסביבה קוראת למשרד הפנים לזרז את עבודתה של ועדת החקירה בלוד.

דוד אזולאי: 10) ועדת הפנים ואיכות הסביבה פונה למינהל מקרקעי ישראל לקדם ולזרז פיתוח אזורי תעשיה ברמלה ולוד, שיסייעו לעיריות בשיפור הכנסותיהן.